गुजरात के सरदारपुरा दंगा मामिला में आजु एगो विशेष अदालत 31 जने के उमिर कैद के सजा सुनवलसि. गोधरा में कारसेवकन के रेलगाड़ी में आमलोग के कहला मुताबिक जिन्दा जरा देबे के घटना का बाद मार्च 2002 में पूरा गुजरात में दंगा भइक गइल रहे आ सरदारपुरा में 33 लोग के जिंदा जरा दिहल गइल रहे.\nबुध का दिने उत्तराखंड में अपने ना जा के आपन लिखल भाषण सोनिया गाँधी भेजली जवना में टीम अन्ना पर जोरदार हमला कइल गइल. कहली कि जब केन्द्र सरकार आ प्रधानमंत्री कहत बाड़े कि असरदार लोकपाल बिल ले आवल जाई त फेर ई हल्ला काहे होखत बा. अपना के वाहवाही देत सोनिया कहली कि उनुके पहल पर देश के सूचना अधिकार मिलल आ उनुके अध्यक्षता वाली सलाहकार समिति लोकपाल विधेयक पर सबले पहिले काम शुरू कइलसि. कहली कि खाली भाषणबाजी से भठियरपन खतम ना होई.\nछतरपुर में एगो बस पेड़ से जा टकराइल जवना चलते छह लोग के मौत हो गइल.\nमध्य प्रदेश के ग्वालियर जिला के डबरा उप जेल से नौ गो कैदी जेलपहरेदारन के जहर खिया के फरार हो गइल बाड़े. एह कैदियन पर हत्या, लूट आ चोरी के आरोपी बावे.\nझारखण्ड के मुख्यमंत्री रहल मधु कोड़ा के करिया धन बिजनेस में लगावे में मदद करे वाला संजय चौधरी के बुध का दिने दुबई में गिरफ्तार कर लिहल गइल.\n2जी मामला में कनिमोझी आ चार गो दोसर आरोपियन के जमानत याचिका पर अदालत सीबीआई के नोटिस जारी कइले बिया. अगिला सुनवाई पहिला दिसम्बर के होई तबले कनिमोझी आ बाकी लोग जेले में रही.\nबुध का दिने केंद्र आ राज्य सरकार के खिलाफ समाजवादी प्रदेश भर में प्रदर्शन कइलसि. कई जगहा पुलिस से झड़प होखे के खबर बा.\nराँची में पेंशन खातिर अनशन पर बइठल स्वतंत्रता सेनानी दम्पत्ति सरकार से भरोसा मिलला का बाद अनशन तूड़ दिहले.\nकोलकाता का लगे उत्तर 24 परगना जिला में बुध का दिने नक्सलियन के पोस्टर मिलल जवना में राज्य सरकार के निंदा बा आ भठियारा नेतवन के गरदन काट लेबे के धमकी दिहल गइल बा.\nअरविंद केजरीवाल उम्मीद जतवले बाड़न कि सोनिया के प्रतिबद्धता के सम्मान करी संप्रग आ संसद के शीतकालीन अधिवेशन में लोकपाल बिल पारित कराई.\nभाजपा के कहना बा कि भठियरपन का खिलाफ सोनिया के भाषण में भाजपा के विचार झलकत बा.\nकांग्रेस महासचिव के मध्यप्रदेश के लोकायुक्त पर भरोसा नइखे.\nनीतीश कटारा के हत्या करे वाला विकास यादव उमिर कैद के सजा भुगतत बा आ एह बीच ऊजेल से चार दिन के पैरोल मँगले बा. कटारा के हत्या विकास का बहिन से दोस्ती रखला का चलते भइल रहे.\nदक्षेस सम्मेलन में शामिल होखे प्रधानमंत्री मालदीव पहुंच गइले.\nछत्तीसगढ़ में दू लाख हड़ताली संविदा शिक्षकन का खिलाफ एस्मा लगावे खातिर कांग्रेस भाजपा सरकार के आलोचना करत बिया.\nबियफे का दिने प्रधानमंत्री मनमोहन सिंह मालदीव में पाकिस्तानी प्रधानमंत्री यूसुफ रजा गिलानी से भेंट करीहें.\nजम्मू काश्मीर से विशेष सैन्य अधिनियम हटावे खातिर उमर अब्दुल्ला बुध का दिने कहलें कि एह खातिर ऊ पी चिदम्बरम से बतियवले रहले.\nजम्मू कश्मीर सरकार के नया भर्ती नीति के विरोध करत 50 से अधिका छात्रन के जम्मू इलाका में गिरफ्तार कर लिहल गइल. नयका नीति में नया भरती पर अधिया वेतन दिहल जाई.\nकश्मीर ‘दरबार’ बुध का दिने राज्य के शीतकालीन राजधानी जम्मू चहुँप गइल. बुध का दिने मुख्यमंत्री उमर अब्दुल्ला के जम्मू में ‘गार्ड ऑफ ऑनर’ दिहल गइल.\nकेंद्रीय ग्रामीण विकास मंत्री जयराम रमेश मंगल का दिने कहलन कि केंद्र सरकार मनरेगा कोष के दुरुपयोग करे वालन का खिलाफ विशेष अदालत बनावे के योजना बनावत बिया.\nगुवाहाटी उच्च न्यायालय के मुख्य न्यायाधीश न्यायमूर्ति मदन भीमाराव लोकुर के स्थानांतरण आंध्र प्रदेश उच्च न्यायालय के मुख्य न्यायाधीश का रूप में कइल गइल बा.\nमालदीव में होखत दक्षिण एशियाई सहयोग संगठन के बइठका में पाकिस्तान सदस्य देशन से सहयोग करे के प्रतिबद्धता जतवलसि.\nपरमाणु बम बनावे में काम पर लागल बा ईरान, कहलसि अंतर्राष्ट्रीय परमाणु ऊर्जा एजेंसी.\nपाकिस्तान में तीन गो हिंदू डाक्टन के हत्या कर दिहल गइल बा. एह काण्ड के प्रधानमंत्री यूसुफ रजा गिलानी निंदा कइले बाड़न.\nरूस का प्रक्षेपण असफल भइल. अपना कक्षा में ना चहुँप पावल ओकर रोबोटिक अंतरिक्ष यान. एह यान के मंगल ग्रह के चांद फोबोस खातिर प्रक्षेपण कइल गइल बाकिर कोशिश असफल रहल.\nरूस के राष्ट्रपति दमित्री मेदवेदेव चेतवले बाड़न कि ईरान का खिलाफ बयानबाजी मध्य-पूर्व खातिर विनाशकारी हो सकेला.\nदुनिया के मशहूर रेटिंग एजेंसी मूडीज भारत के बैंकन के खराब हालत के अनेसा देखत बुध का दिने ओकनी के रेटिंग घटा दिहलसि जवना का बाद एह बैंकन का शेयर में जम के बिकवाली हो गइल. रिजर्व बैंक कई बार में ब्याज दर बढ़ा दिहले बा जवना चलते बैंकन के हालत खराब हो सकेला.\nपुणे का नियरा बने वाला लवासा के प्रस्तावित 3000 करोड़ रुपये के हिल सिटी परियोजना के केंद्रीय पर्यावरण मंत्रालय सशर्त अनुमति दे दिहलसि.\nरैनबेक्सी के 464 करोड़ रुपिया के शुद्ध घाटा भइल बा मौजूदा साल के दुसरका तिमाही में.\nमौजूदा कारोबारी साल के दुसरका तिमाही में सीईएससी के शुद्ध लाभ 26 फीसदी घट गइल.\nदेश के प्रमुख तेल विपणन कम्पनी इंडियन ऑयल कारपोरेशन के मौजूदा कारोबारी साल के दुसरका तिमाही में 7,485.55 करोड़ रुपिया के शुद्ध नुकसान भइल बा.\nबुध का दिने शेयर बाजार में जम के गिरावट भइल आ सेंसेक्स 207 अंक नीचे बंद भइल.\nचीन के औद्योगिक विकास अक्टूबर में सुस्त रहल.\nआस्ट्रेलियाई व्यापार प्रतिनिधिमंडल भारत के दौरा पर आई.\nएसबीआई के तिमाही शुद्ध लाभ 12.4 फीसदी बढ़ल.\nहँसावे वाला कार्यक्रमन खातिर मशहूर “सब टीवी” पर पिछला पांच नवम्बर से हर शनिचर रात नौ बजे से ‘सब का इवनिंग शो’ देखावल जा रहल बा. डेढ़ घंटे के एह खास कड़ी में हर बेर नया कहानी आ नया कलाकार दर्शकन के मनोरंजन करेलें.\nप्रसिद्ध फिल्मकार यश चोपड़ा ‘अग्निपथ’ फिल्म के झलकी देखके अभिनेता ऋतिक रोशन से बहुते प्रभावित भइले.\nअभिनेत्री दीप्ति नवल अपना लघु कहानी संग्रह के प्रकाशन का बाद लेखक समूह में शामिल हो गइल बाड़ी. एह कहानियन में वास्तविक भारत के झलक बा.\nअक्षय कुमार अइसन व्यवसायिक अभिनेता आ निर्माता हउवें जे अंगरेजी से बेसी हिंदी पसंद करेला आ घर में परांठा खाला.\nपाकिस्तानी क्रिकेट टीम के कप्तान रहल सलमान बट्ट स्पॉट फिक्सिंग मामले में मिलल 30 महीना जेल के सजा का खिलाफ अपील दायर कइले बाड़न.\nभारतीय विमानपत्तन प्राधिकरण में काम करे वाली कोलकाता निवासी महिला ग्रैंडमास्टर मेरी एन गोम्स 38वीं महिला राष्ट्रीय प्रीमियर शतरंज चैम्पियनशिप जीत लिहली.\nमेजर ध्यानचंद स्टेडियम में चलत चार देशन के महिला अंडर-21 लाल बहादुर शास्त्री हॉकी टूर्नामेंट के दुसरका मुकाबला में भारत आ आस्ट्रेलिया के मैच गोलरहित बराबरी पर रहल.\nपेरिस मास्टर्स के दुसरका दौर पेस-भूपति के जोड़ी हार गइल.\nकप्तान धौनी के कहना बा कि मीडिया का दबाव का चलते सचिन के शतक के सैकड़ा पूरा नइखे हो पावत. कहलन कि बेजा दबाव मत बनावे मीडिया.\nकबड्डी विश्व कप में बुध का दिने नार्वे, पाकिस्तान आ इटली आपनआपन मैच जीत लिहले.\nपहिलके मैच में मैन आफ द मैच चुनाये वाला तीसरा भारतीय खिलाड़ी बनले अश्विन. फिरोजशाह कोटला स्टेडियम में वेस्टइंडीज के पहिला टेस्ट मैच में हरावे वाला भारत का तरफ से अश्विन नौ गो विकेट लिहले. भारत एह मैच में वेस्ट इंडीज के पाँच विकेट से हरा दिहलसि.\nभारतीय क्रिकेट टीम के नयका स्टार गेंदबाज रविचंद्रन अश्विन अतवार का दिने अपना बचपन के दोस्त प्रीति नारायणन से बिआह करीहें.\nबुध का दिने उमेद से अलगा सचिन आपन शतक के सैकड़ा फेर ना लगा पवलन.


17 फरवरी के रिलीज होखीहें ‘देवता’ – Anjoria\nके.आर.सी फिल्म्स के बैनर तले बनल ‘देवता’ के प्रदर्शन 17 फरवरी से होखे जात बा. एह फिल्म में एक्शन के सैलाब देखे के मिली. निर्माता विजय प्रसाद के एह फिल्म क निर्देशन राष्ट्रपति पुरस्कार प्राप्त बृजभूषण कइले बाड़न.\nफिल्म में नया सितारा अंजनी चतुर्वेदी, राकेश चतुर्वेदी, दिव्या द्विवेद्वी, श्रीकांकनी, गोपाल राय, विजय प्रसाद, डॉ॰ राजेश अस्थाना, सुजीत सार्थक आ संजय पाण्डेय के खास भूमिका बा. निर्माता विजय प्रसाद मोतिहारी के रहे वाला हउवन त निर्देशक बृजभूषण मुफ्फरपुर के. एह फिल्म के जरिये गाँव से शहरन का ओर होखत पलायन के समस्या देखावल गइल बा. बतावल गइल बा कि महानगर, शहर के छोड़ अपना गाँव, कस्बो मे सही राह पर चलिके सफलता लिहल जा सकेला.\nफिल्म के संगीतकार के॰ रत्नेश आ गीतकार अशोक सिन्हा हउवे.\nभोजपुरी सिनेमा के "निरूपा राय" के मिलल महाराष्ट्र रत्न सम्मान


हँसी के तड़का में जिम्मी मोसेस – Anjoria\nApr 8, 2011 हँसी के तड़का\nमहुआ टीवी के कामेडी शो “हँसी के तड़का” में एह हफ्ता कामेडियन जिम्मी मोसेस मेहमान जज बन के अइहन. एह हफ्ता बुल्लू दादी बन के पुरनका जमाना के अनुभव सुनाई त सुमन शायर बन के बताई कि पहिले का आजु का शायरन में का अन्तर आइल बा. सुशील खरबन्दा शादी के पहिले आ शादी का बाद के अनुभव बतइहें. रणवीर के परफारमेंस एह बात के देखाई कि कइसे ऊ गाँव से मुंबई अइले हीरो बने आ मुंबई में उनका का अनुभव मिलल. परितोष अलग अलग देवदास के रुप देखावत दिलीप कुमार, शाहरुख आ रविकिशन बन के आपन कमाल देखाई. शो के समापन सुनील पाल का गाना का साथे होखी.\n“हँसी के तड़का” के प्रसारण समय होला शुक आ शनिचर के रात नौ बजे से.


संगीत निर्देशन में डूबल बाड़न छोटे बाबा – Anjoria\nसंगीत निर्देशन में डूबल बाड़न छोटे बाबा\nअनेके भोजपुरी फिलिमन में हिट संगीत देवे वाला संगीतकार छोटे बाबा एह साल के शुरुए से व्यस्त हो गइल बाड़ें. काहे कि उम्दा संगीत के तलाश आम संगीत प्रेमियन क साथही हर निर्मतो-निर्देशक के रहेला. एही वजह से बढ़िया गीत चुने, निर्माता, निर्देशकन से मीटिंग सीटिंग करे, आ बढ़िया संगीत बनावे में ऊ दिन पर दिन व्यस्त होखल जात बाड़ें. बाकि एकरा बावजूद छोटे बाबा नयका-पुरनका निर्माता-निर्देशक आ गायकनो के ओतने समय दीहें जतना देत आइल बाड़ें.\nएगो सवाल के जवाब में छोटे बाबा बतवलें कि *संगीत क शौक हमरा बचपने से रहल बा, बाकि आजु जब बढ़िया संगीतकारन में हमार नाम लिहल जात बा त हमरा बहुते ख़ुशी होला. संगीत निर्देशन में व्यस्त ज़रूर बानी बाकि काम के बढ़िया से पूरा कइल हमार पहिलका काम होला, हर फिलिम के संगीत हमरा ओतने प्रिय होला जतना एगो माई के आपन बेटा. हम हमेशा बढ़िया संगीत बनावल चाहीलें काहे कि आदमी के असल पहचान ओकर कामे होला.”\nछोटे बाबा के संगीत निर्देशन गरदा, जियत रहनी तोहरे खातिर, दुल्हिन, विराज तड़ीपार, एक लैला तीन छैला आ बलमा बिहार वाला में सुने के मिली. उनके निर्दशन में गायक मनोज तिवारी के एतिहासिक अल्बम *जय बिहार …* चरचा के विषय बनल बा.\nमहुआ टीवी पर ‘अपराधी कौन’ 1 फरवरी से\n‘भोजपुरी दबंग’ के मालिक बनलें मनोज तिवारी आ आनंद यादव


When RJD MLA was elected in Bengal due to the influence of Lalu Prasad Yadav read in Bhojpuri Bhojpuri Spl: जब बंगाल में चुनाइल रहन राजद के बिधायक, खूब रहे लालू के प्रभाव – News18 हिंदी\nतेजस्वी जादव के कलकत्ता गइला से बिहार के लोगन में हलचल बढ़ गइल बा. तेजस्वी बिना शर्त तृणमूल कांग्रेस के समर्थन देवे के एलान कइले बाड़े. राजद बंगाल में चुनाव लड़ी की ना लड़ी, ई अबहीं साफ नइखे भइल. ममता दीदी भी राजद के समर्थन से खुश बाड़ी. उनका मन में लालूजी खातिर बहुत आदर भाव बा.\nLast Updated : March 04, 2021, 08:39 IST\nशंभूनाथ बंगाल से अपना घरे आरा आइल रहन. उनकर बाबूजी हुगली जिला के चटकल (जूट) मिल में काम करत रहन. रामभवन, शंभूनाथ के पक्का संघतिया रहन. रामभवन के गांव में लोग नेताजी कहत रहे. शंभूनाथ के देख के रामभवन कहले, बतावs बंगाल के हाल, अलेक्सन में का होई ? शंभूनाथ कहले, तेजस्वी जादव के कलकत्ता गइला से बिहार के लोगन में हलचल बढ़ गइल बा. तेजस्वी बिना शर्त तृणमूल कांग्रेस के समर्थन देवे के एलान कइले बाड़े. राजद बंगाल में चुनाव लड़ी की ना लड़ी, ई अबहीं साफ नइखे भइल. ममता दीदी भी राजद के समर्थन से खुश बाड़ी. उनका मन में लालूजी खातिर बहुत आदर भाव बा. एतना सुन के रामभवन कहले, आज तेजस्वी, ममता दीदी के साथ बाड़े लेकिन जब लालूजी के चलती रहे तs ऊ कौमनिस्ट पाटी से तालमेल कइले रहन. 2006 में तs राजद के एगो कंडिडेटो जीतल रहन. दूनो जना के भिरिये ओटा पs हीरालाल बइठल रहन. ऊ पूछले, राजद के भी बंगाल में जीत मिलल बा ? ई कहिया के बात हs?\nजब बंगाल में चुनइले राजद के बिधायक\nहीरालाल के सवाल पs रामभवन कहले, 2006 के पश्चिम बंगाल बिधानसभा चुनाव में लालूजी कौमनिस्ट पार्टी के साथे रहन. लालूजी ओह घरी रेलमंत्री रहन. राजद के कंडिडेट मोहम्मद सोहराब कलकत्ता के बड़ा बाजार बिधानसबा सीट से खाड़ा भइल रहन. उनकर मुकाबला रहे कांग्रेस के अमिताभ चक्रवर्ती से. शहरी क्षेत्र में चुनाव भइला के बादो इहवां बहुत कम भोट पोल (42 परसेंट) भइल रहे. मोहम्मद शोहराब के कुल्लम9हजार 527 भोट मिलल रहे. जब कि अमितभा चक्रवर्ती के 8 हजार 760 भोट मिलल रहे. राजद के 767 भोट से ही जीत मिलल रहे. सोंच लs कि राजद के दसो हजार भोट ना मिलल लेकिन तब्बो ऊ जीत गइले. कलकत्ता के बाड़ा बाजार एशिया भर में अनाज के सबसे बड़ मंडी मानल जाला. एहिजा बिहार के बहुत लोग मोटिया मजूरी (बोझ ढोना) करे ले. कतना बिहारी लोग के दोकनदारियो बा. ऐह चुनाव में राजद, सीपीआइ के सहजोग से चुनाव लड़ल रहे जवना से कि जीत मिल गइल रहे. लेकिन फेन अइसन संजोग ना जुटल.\nकांग्रेस-कौमनिस्ट के खिलाफ भइल राजद\nहीरालाल पूछले कि तेजस्वी के फैसला से कांग्रेस के नोता का सोंच रहल बाड़े ? शंभूनाथ कहले, बिहार में राजद के कांग्रेस अउर कौमनिस्ट से तालमेल बा. लेकिन बंगाल में राजद अब ई दूनो पाटनर के खिलाफ काम करी. तेजस्वी के कहनाम बा कि कांग्रेस और कौमनिस्ट से गठबंधन खाली बिहार खातिर भइल बा. बिहार के बाहर राजद आपन बिस्तार खातिर अलग नीति अपना सकेला. तेजस्वी बंगाल के बिहारी लोगन से अपील कइले बाड़े कि ऊ दीदी के जितावे खातिर भोट देस. अगर बिहारी लोग भा हिंदीभाषी लोग ममता दीदी के एकतरफा भोट कर दिहें तs तृणमूल कांग्रेस के फूल अइसही खिल जाई. बंगाल चुनाव में बिहार भी फैक्टर बा. हिंदी भाषी भोट पs भाजपा के भी नजर गड़ल बा. एही से अब तृणमूल कांग्रेस के नेता आपन घोषणपत्र हिंदी में छपवा के बिहारी लोगन में बंटवा रहल बाड़े जवना से उनकर समर्थन बनल रहे.\nतेजस्वी के अपील के का असर होई ?\nहीरालाल पूछले, जब दीदी बाहरी बनाम लोकल के लड़ाई लड़ रहल बाड़ी तs बिहारी लोगन के भोट कइसे लिहें ? तब रामभवन कहले, मानल जाला कि बंगाल के 11 करोड़ के आबादी में करीब 72 लाख भोटर हिंदी अउर भोजपुरी बोले वला बाड़े. तहरा मालूमे होई कि रायबहादुर भिखारी ठाकुर कमाये खातिर खड़गपुर गइल रहन. कलकत्ता, खड़गपुर, उत्तरी 24 परगना, आसनसोल, दुर्गापुर, पुरुलिया, सिलीगुड़ी जइसन इलाका में हिंदीभाषी भोटर के बहुत अहमियत बा. 2019 के लोकसभा चुनाव में ममता बनर्जी के एक्के भाषण से काम बिगड़ गइल रहे. ओह चुनाव में ममता दीदी कहले रही, जे बंगाल में रही ओकरा बंगाली भाषा सीखे के पड़ी. ऐह बेयान से हिंदी भाषी भोटर अनराज हो गइल रहन. जवना से उनका लोग के झुकाव भाजपा देने हो गइल रहे. एह से अबकी बेर ममता बनर्जी हिंदी भाषी लोगन से मेलजोल बढ़ावे खातिर पहिलहीं से जुट गइल बाड़ी. अइसना में तेजस्वी के मदद से ममता दीदी के काम आसान हो सकेला. अंत में रामभवन कहले, अइसे चुनाव में का होई, ई केहू ना बता सके. (लेखक अशोक कुमार शर्मा वरिष्ठ स्तंभकार हैं.)\nTags: Assembly Election 2021, Lalu Prasad Yadav, Mamata banerjee, Tejashwi Yadav\nFIRST PUBLISHED : March 04, 2021, 08:39 IST


संक्रमण के खिलाफ सुरक्षा जरूरी: अब 18 से 59 साल तक के लोगन के नि:शुल्क दिहल जाई बूस्टर डोज - खबर भोजपुरी\n• संक्रमण के खिलाफ लड़ाई में टीकाकरण बावे जरूरी\n• जिला में व्यापक स्तर पs चल रहल बा टीकाकरण अभियान\nसीवान: वैश्विक महामारी कोरोना संक्रमण के खिलाफ लड़ाई के मजबूत करे ला टीकाकरण अभियान चलावल जा रहल बा। अब सभे व्यस्कन के तीसरका डोज माने बूस्टर डोज लगावल जाई। एकरा के लेके स्वास्थ्य विभाग एगो अच्छा पहल कइले बा। बिहार सरकार 18 से 59 साल के लोग ला बूस्टर डोज मुफ्त कइले बिया।अब तक हेल्थ कर्मी फ्रंटलाइन वर्कर, 60 से बेसी आयु वर्ग ,किशोर आ जुवा वर्ग के वैक्सीन लगावल जा रहल बा। ओहिजा अब कोरोना से बचाव खातिर प्रीकाॅशनरी डोज माने बूस्टर डोज लगावल जा रहल बा। देश के कइयन गो हिस्सा से कोरोना के नया ममिला अइला के बाद सब लोगन के सतर्क आ सचेत रहल बहुत जरूरी बा। सरकार द्वारा जारी दिशा निर्देश के आलोक में जिला में जिला स्वास्थ्य समिति द्वारा कोविड जांच बढ़ावे पs जोर दिहल गइल बा। वर्त्तमान समे में जिला में प्रखंड स्तर पs आयोजित कइल जा रहल मेला के दौरान कोविड जांच के सुविधा प्रदान करत लोगन के कोविड जांच कइल गइल बा। ओहिजा कोविड जांच के कइयन केन्द्र स्थापित कइल गइल बा। ओइसही हालिया आंकड़न के मानल जाव तs राज्य में देश के औसत से अधिक कोविड जांच कइल गइल बा,जवन सरकार आ लोगन में कोरोना के प्रति सजगता के देखावत बा।\nबूस्टर डोज के साइड इफेक्ट क्या हैं ?\nस्वास्थ्य मंत्रालय के अनुसार कोविड-19 वैक्सीन के पहिला खुराक लेला के बाद कई लोगन के हाथ में सूजन, बुखार, देह में दरर्, सिरदर्द , थकान, गर में खरास जइसन लक्षण महसूस भइल रहे। कुछ लोगन के ठंडा लागल, सूजन, लिम्फ नोड्स होखे के संभावना रहेला। हालांकि ई संकेत प्रतिरक्षा प्रणाली विकसित होखला आ टीका के प्रति देह क प्रतिक्रिया हो सकत बा। बता दीं कि सरकारी टीकाकरण केंद्रन के माध्यम से चल रहल मुफ्त टीकाकरण कार्यक्रम के संगे-संगे स्वास्थ्य कर्मियन, फ्रंट लाइन वर्कर आ 60 से बेसी साल के लोगन खातिर बूस्टर डोज अभियान जारी रही आ ओमे तेजी ले आवल जाई।\nसंभावित खतरा के प्रति विभाग गंभीर:\nसिविल सर्जन डॉ. यदुवंश कुमार शर्मा कहनी कि जांच के संख्या बढ़ावे खातिर जरूरी निरदेस दिहल गइल बा। कोरोना वैक्सीनेशन आ जांच पs फेर से जोर दिहल जा रहल बा। सब अस्पताल के चिकित्सा प्रभारियन के एकरा के लेके सचेत कइल गइल बा। रोज कोरोना जांच के लेके निर्धारित लक्ष्य प्राप्ति हर हाल में सुनिश्चित करावे के कहल गइल बा। उहाँ के आम लोगन से संक्रमण से बचाव संबंधी जरूरी उपायन के सख्तीपूर्वक अनुपालन के अपील कइले बानी।\nकोविड अनुरूप बेवहार बा जरूरी:\nसिविल सर्जन कहनी कि कोरोना से बचाव ला मास्क जरूरी बा। एकरा अलावे भीड़भाड से बचाव आवश्यक बा। ओहिजा कोरोना से रक्षा ला हाथ आ देह के साफ राखल जरूरी बा। एह उपायन से हमनी के संक्रमण से बचाव कs सकत बानी सs। कवनो तरे के संदेह होखला पs लोगन के नजदीक के सरकारी अस्पताल में जाके जांच करावे के चाहिन। ओहिजा निःशुल्क रूप से कोरोना वायरस जांच के सुविधा उपलब्ध बा। ओहिजा जांच के बाद रिपोर्ट पॉजिटिव अइला पs चिकित्सक से उपचार के सुविधा के लाभ उठाई।\n2455300cookie-checkसंक्रमण के खिलाफ सुरक्षा जरूरी: अब 18 से 59 साल तक के लोगन के नि:शुल्क दिहल जाई बूस्टर डोजyes\nसिसवन के बैनर तले लागल रघुनाथपुर में स्वास्थ्य मेला


निर्भया जइसन मामला में नाबालिगो के बालिग मानल जा सकेला – टटका खबर\nमंगल का दिने राज्यसभा से किशोर न्याय कानून में संशोधन करे के मंजूरी मिल गइल. एकरा साथ ही अब से निर्भया जइसन मामिला में नाबालिगो अपराधी के बालिग मानल जा सकी. एकर फैसला हालांकि किशोर न्याय बोर्ड करी कि बलात्कार कवना मंशा से कइल गइल रहुवे.\nराज्यसभा में विपक्ष एकरा के माने के तइयार ना लउकत रहे आ एकरा से सेलेक्ट कमिटि का लगे ठीक से सोचे विचारे खातिर भिजवावल चाहत रहे. बाकिर जनमत के दबाव में राज्यसभा से संशोधन विधेयक पारित हो गइल. अलग बात बा कि निर्भया के अपराधी अब ले छूट चुकल बा आ आम समाज के मालूम नइखे कि ऊ कवन हवे आ हमहने का बीच में कतहीं कवनो कारोबार करत भेटा सकेला.\nवोट बैंक का फेर में दिल्ली सरकार ओह अपराधी के बाकायदा धन आ मशीनरी मुहैया करावे के एलान कइले बिया जवना से ऊ आपन रोजी रोजगार चला सको.\nTags: किशोर न्याय कानून, दिल्ली सरकार, निर्भया, राज्यसभा


शपथ, कसम, किरिया, आ सौगन्ध (बतकुच्चन 158) – Anjoria\nJune 16, 2014 Editor भाषा 1\nओह दिन जब राष्ट्रपति महोदय देश के नयका प्रधानमंत्री के शपथ दिआवत रहलन त पूरा देश देखत रहे. केहु खुशी से त केहु निराशा से. कुछ लोग के त आतना कष्ट रहल कि उ लोग समारोह का ओर झाँकहु ना गइल. खैर. जे गइल ओकर मर्जी, जे ना गइल ओकर मर्जी. हम त दोसर बात ला एकर जिकिर उठवले बानी. सोचत बानी कि शपथ शब्द के शुरुआत कइसे भइल. शपथ के माने का होला? शपथ ला भोजपुरी में कवना शब्द के इस्तेमाल सही रही? चलीं आजु के बतकुच्चन एकरे प क लिआव.\nशपथ, कसम, किरिया, सौगन्ध. चारो के मतलब कुछ कुछ एके होला. बाकिर का चारो के समानार्थी शब्द कहल ठीक रही. हमरा हिसाब से त ना. काहे कि चारो के मतलब कुछ कुछ एके होखला का बावजूद चारो में कुछ ना कुछ फरको बा. पता ना सही कि गलत बाकिर शपथ के मतलब हमरा त इहे बुझाता कि सत् पथ प चले के वचन. जब केहु के शपथ धरावल जाला त ओकरा से उमेद रहेला कि उ सही राह प चली, सत् पथ पर चली. एही बात के वचन लेबे खातिर ओह आदमी के शपथ दिआला भा उ शपथ लेला. शपथ सकारात्मक होला सही काम ला होला. शपथ में मनमर्जी ना होखे. शपथ लेत घरी दोसरा के दबाव रहेला, उ दबाव लोकतंत्र में जनमत के होला. सौगन्ध लेत में ई बाध्यता ना होखे. सौगन्ध आदमी अपना मन से लेला. हालांकि इहो सकारत्मके होला नकारात्मक ना.\nअब चलीं कसम आ किरिया प. किरिया के क्रिया कर्म करे से पहिले कसम से निपट लीहल जरुरी लागत बा. कहल जा सकेला कि कसम शब्द शपथ भा सौगन्ध के उर्दू ह बाकिर ई बात सोरह आना साँच ना हो सके. कसम में नकारात्मक पुट बुझाला. जइसे कि शपथ माने सत् पथ प चले के वचन का जगहा कसम माने गलत राह प ना चलब, कहल. अरबी फारसी के जानकारी रहीत त कसम शब्दो के चीर फाड़ करतीं बाकिर जानकारी ना रहला का चलते एतने पर रुकत बानी जतना आम बोलचाल में कसम शब्द के मतलब बुझाला.\nआखिर में लवटल जाव किरिया प. किरिया शब्द पहिला नजर में संस्कृत के क्रिया के बिगड़ल रुप बुझाला बाकिर किरिया के इस्तेमाल अगर व्याकरण का संदर्भ में क्रिया का जगहा कइल जाव त अनर्थ होखे के अनेसा बनल रही. ओहिजा किरिया शब्द के इस्तेमाल सहज ना रही. आम बोलचाल में किरिया के दू गो मतलब लीहल जाला. एक त कसम भा सौगन्ध वाला किरिया के आ दोसर क्रिया-कर्म भा श्राद्ध कर्म वाला किरिया से. श्राद्ध भा सराध वाला किरिया कइल करावल जाला जबकि कसम वाला किरिया खाइल खिआवल जाले. एह किरिया के कबो धइल त ना जाव बाकिर कई बेर धरावल जरूर जाला. आवऽ तहार आजु किरिया क देत बानी. तोहरा के किरिया धरावत बानी. आ हम किरिया खात बानी. आदमी के कबो किरिया धरत नइखी सुनले, धरावत जरूर सुने के मिलत रहेला. किरिया दिहलो लीहल ना जाव, खाइल खिआवल जाले.\nभोजपुरी फिलिम ‘धरती के बेटा’ के शूटिंग शुरू\nबहुत नीमन ज्ञान.


“तिरिया चरित्रम्, पुरुषस्य भाग्यम्, दैवो न जानसि” – भोजपुरी पंचायत\nपंडिताई एगो विशिष्ट ज्ञान ह या ना पर इ एगो मनोविज्ञान जरूर ह, इ सोच पंडित भोला नाथ हमेशा मानेले। काहे से कि उ कवनो गुरुकुल में त पंडिताई के शिक्षा ना लेहले पर पुरखा लोग से मिलल थोड़ा बहुत ज्ञान अउरी एहि मनोविज्ञान के बल पर उ अपना पंडिताई के डंका बजवले बाड़े। बड़ से बड़ मनई उनका लगे आपन भागी बचवावे आवेला अउरी बुरा समय से निकले के पूजा पाठ खातिर। उ निमन से जानेले कि अगर भाग बाचे के चीज रहित, अउरी अनुष्ठान से ओके बदलल जा सकित त जवार के एतना नामी पंडित भईला के बाद भी अपना पुरखन से विरासत में मिलल मड़ई पर महल ना पिटवा देते। पर परयास कईल आदमी के काम ह अउरी उ उहे करेले। हां चुकि पूजा पाठ अउरी लोग के भागी बाचल उनकर काम ह त उ एकरा पीछे छुपल मनोविज्ञान के निमन से सीख लेले बाड़े। कवना आदमी के कईसे बात करे के बा इ गुण उनका बड़ा निमन से आवेला। उ जानतारे कि एगो धन सपंदा से भरल आदमी बुरा दिन के उपाय ना पूछे आवेला बल्कि उ पंडित के दान दक्षिणा चढ़ावे अउरी आशिर्वाद लेवे आवेला जबकि जीवन में हताश परेशां आदमी ओईसे मुक्ति के उपाय पूछे आवेला। कवना आदमी के कवना मार्ग से मुक्ति मिलेला, अब उनसे भी निमन केहू जानेला। उ मनई के हालत देख के उपाय बतावेले। अब इ नाकि ओकरा घर में भूजि भांग भी ना होखे अउरी ओके १ महीना के महायज्ञ के उपाय बता देस। जइसन मनई ओइसन उपाय। रउवा इ कही सकेनी की ऐ मामला में भोलानाथ जी ईमानदारी से काम लेनी।\nजीवन के एहि भवर में त फसी के देवा आजु पंडी जी से ओईसे निकले के राहता खोजे आवतारे। आज कई दिन से उनकर मेहरारू अठान कठान डलले बाड़ी स्मार्ट फ़ोन खातिर। हर मेहरारू के शौक होला कि ओहु के लगे उ सामान होखे जवन ओकरा अगल बगल के मेहरारू कुल के लगे होला। इंदु के अगल बगल वाली सगरी मेहरारू कुल के लगे स्मार्ट फ़ोन बा अउरी जब उ मुह बना बना के आपन फोटो खिचेली सं त इंदु के देहि के खून जर जाला। इ कईसन अन्याय बा. भगवान जेके रूप देले बाड़े ओकरा लगे फोटो खिंचे वाला फ़ोन ना अउरी बनचर जइसन मुह वाली कुल चोना चोना के फोटो खिचतारी सन. बात अगर फोटो ले ही रहित तबो संतोख हो जाइत पर जब उ खेसरीया अउरी सोनाली के गाना फुल वॉल्यूम में बजावतारी सन त अइसे लागता जईसे इंदु के ही चिढावतारी सं। इंदु इंदु सोनाली के बड़का फैन हई। उनकर गाना बड़ा भाएला उनके। अब उहो आखरी चेतावनी दे देले बाड़ी देवा का यात घर में मोबाइल आई नात उनकार पौरा घर से बहरी जाई। इंदु अतना बुरबक नईखी कि आपन अउरी देवा के स्थिति नईखी जानत पर कबो कबो आदमी वो मानसिक अवस्था में पहुच जाला जब ओकर इच्छा, जीवन के सच्चाई पर बीस पड़े लागेला। उ हर चीज से आँखि बंद क के बस उ पावे चाहेला जवन ओकर मन मांगे ला. इंदु भी वो अवस्था में पहुच गईल बाड़ी। देवा बढई के काम करेले अउरी एक बार विदेश भी जाके हो आयिल बाड़े पर जे एकदम गहिर गिरल होखे ओकरा सतह में आवे में बहुत समय लागेला। आजुवो उनका लगे bpl कार्ड बा अउरी अबे ऐ कॉर्ड से मुक्ति पावे में उनका बहुत समय लागि। उनका गरीबी के ही कारण उनकर शादी बड़ा देर से भईल। इंदु के बाबूजी के गरीबी उनके देव जइसन उमिर दराज आदमी से शादी करे पर मजबूर के देहलस नात उनका जइसन सुनर लईकी उनका टोला में दूसर ना रहे। अब अयीसन सुनर मेहरारू के केहू सपनो में खो सकेला। नाजी ना। उनका अभियो रामदेव के खीसा याद बा। उन्ह के शादी तनी लेट से भईल रहे अउरी कुछ दिन बाद मेहरारू से खटपट होखे लागल फेरु एक दिन बाद उनकर मेहरारू टोला के ही सुभाषवा के साथे भाग गईल। हम कवनो हालात में इ नौबत ना आवे देब। पर करि त का। मोबाइल कम से कम ५ हज़ार में आई। ऊपर से अबे शादिय के कर्ज बा २५ हज़ार अउरी ओकर सूद चपले बा। ऐ जाड़ा पाला के दिन में काम भी कबो कभार मिलता। वइसे त उ फेरु विदेश जाए के दरखास लगा देले बाड़े पर पुरनका कंपनी वाला वीजा खातिर अब तब ना कईले बा।\nढेर पढ़ल लिखल त नईखन पर तबो उ इ मानेले कि सब ग्रह नक्षत्र के फेर ह अउरी अहि कुल से मुक्ति के रह्ता खोजे पंडी जी की किहा चलल बाड़े। सबेरे से बिना खईले पियले कई जगह कर्जा खातिर भटकले ह पर काम ना बनल ह। अब शायद कुछु पंडी जी से उपाय मिलो। रही रही के रामदेव बो भौजाई के चेहरा इयाद आ जाता। अगर इंदु फरमाईश पूरा ना होइ त शायद उन्ह के हाल रामदेव भाई के ही होइ।\nपंडीजी के पलानी में पहुच के उ उनकर गोड़ लागतारे। पंडी जी खाना खाके अब सूते खातिर आ गईल बानी। राति के ८ बजता अउरी सब जानता की गांव में ठंढी पाला में लोग सूत जाला। पंडीजी के त वइसे भी मंदिर खोले खातिर ४ बजे भोरे उठे के पड़ेला। पंडी जी के लालटेन मद्धिम आंच में जरतिया।\nपंडी जी आशिर्वाद देतानी अउरी देवा आपन परेशानी बता देतारे। पंडी जी जानेनी की सामने वाला पहिला ही वाक्य में प्रभावित हो जाए के चाही।\n“”तिरिया चरित्रम्,पुरुषस्य भाग्यम्,दैवो न जानसि” पंडी जी संस्कृत के श्लोक पढ़ देतानी।\nदेवा के कुछ अर्थ त नईखे बुझात पर लागता कि पंडी जी कुछ गहिराह बात कहले बानी।\nबाबू देवा कहल बाकि मेहरारू के चरितर अउरी पुरुष के भागी के बारे में भगवन भी ना जानेले। कब भाग्योदय हो जाई इ केहू नईख जानत ऐ वजह से तू निराश मत होख। तहार भी समय बदली। हम तहके कुछ पूजा पाठ बता देतानी उ करिह अउरी महीना दू महीना में तहार दिन बदल जाई। देवा के चेहरा मुरझा जाता। एइजा एक दिन पर बनल बा अउरी पंडी जी महीना के उपाय बतावतानी। फेरु अपना के संतोख देत मने मन कहतारे कि पन्डिजियो भी का सकेनी। जवन लिखल होइ तवने ने बताएब। पर उनका अपना समस्या से मुक्ति के रहता नईखे मिळत। तबही पंडीजी आपन कुरता उतार तानी अउरी जेब में राखल चाभी के गुच्छा झन से निचे गिर जाता। देवा समझ जातारे कि इ त मंदिर के चाभी ह। पंडी जी वापस चाभी के जेब में रखके कुर्ता खूटी में टांग देतारे। देवा पंडी जी के गोड़ लाग के बाहर निकल जातारे। लेकिन जईसे जईसे उनके पाँव आगे बढ़ता उनका आँखि सामने मंदिर के चाभी नाचता। अब उनका दिमाग में एगो अयीसन बात चलता जेके उनका जइसन आदमी सोच सकेला, इ बात के विस्वास गांव में केहू नईखे क सकत। कहल जाला कबो कबो जीवन के भवर में फसल निमन से निमन आदमी आपन विवेक खो देला अउरी पाप करे पर मजबूर हो जाला। देवा के साथै भी इहे होता। मंदिर में अष्टधातु के मूर्ति बाड़ी सन। सबसे छोट मूर्ति भी ३० हज़ार से कम के ना होइ। मूर्ति निकाल के बेच देस त एक झटका में इंदु के फरमाईश अउरी कर्जा सब उतर जाई अउरी बाद में जब पईसा होइ त उहे मूर्ति खरीद के फेरु चुपके से मंदिर में रख दिहे। देवा के कदम वापस पंडी जी पलानी के ओरी मुड़ी जाता। उ पलानी के पास पहुच के दम साध के बईठ जातारे। कुछ देर के इन्तजार के बाद पंडी जी के खर्राटा के आवाज आवे लागता। फेरु उ धीरे से पलानी में घुस जातारे। लालटेन अभियो ओहि आंच में जरता पर इ आपन मुह बांधले बाड़े। उ धीरे से जेब में हाथ डालके चाभी निकाल लेतारे अउरी दबे पाव बाहर आ जातारे। उनकर कोशिश कामयाब हो गईल बा। आधा काम हो गईल बा आधा बाकि बा। पर अभी हो सकेला की केहू जागल होखे। मंदिर में गईला पर धराईला के डर बा। तनी अउरी राति हो जाई तब बाकि काम कईल ठीक रही। तले चल के खाना पीना क आई इहे सोच के उ घर के ओरी मुड़ जातारे।\nओने सबेरे से ही इंदु के हाल ख़राब बा। सबेरे से भूखे प्यासे निकलल बाड़े। पता ना खईले की ना। मांग से बढ़के मोबाइल नईखे नु। का हो गईल जे मोबाइल नईखे पर रहनदार आदमी त बानू। बाकि के टोला के आदमी लोग खान उनकर आदमी पियक्कड़ त नईखे नु। आज ले देवा कभी उनके उरेब नइखन बोलले। ओतना मान जान बहुत कम ही लोग करेला अपना मेहरारू के। अब उ अपना के कोस तारी की कवना घडी में इ जिद करुवी। उनका खातिर स्मार्ट फोन से बढ़ उनकर आदमी बा। फेरु कवनो अनिष्ट के सोच के कॉपी जाता। उ सगरी देवी देवता लोग के गोहरावतारी। सौकड़ो भखौती मांग तारी। बस एक बार देवा घरे आ जास. उ माफ़ी मांग लिहे अउरी कबो जिद ना करीहे। एहि सब में उ खाना भी नईखी बनवले आजु।\nआखिर उनके मन के बात पूरा होता अउरी देवा घर में आवतारे।\nएक दू दिन में मोबाइल आ जाई उ चहक के इंदु के बतावतारे।\nपर अइसे इंदु के कवनो ख़ुशी नईखे होत बल्कि उनका के चिंता घेर लेता। घर में एको फूटी कौड़ी नईखे अउरी इनका लगे कवनो काम भी नईखे। फेरु फ़ोन ख़रीदे के पईसा कहा से आई। फेरु मन में बाउर बाती आवे लागता कि कही कवनो गलत काम त नईखन करे जात इ।\n“साच साच बता द पईसा कहा से आई। तू कवनो गलत काम त नईख करे जात। हमके मोबाइल नाही तहार सलामती चाही। का बात बा ? बताव हमार किरिया” इंदु आपन किरिया धरा देतारी।\nदेवा त एकदम सन्न रही जातारे। केहू नईखे सोच सकत कि उ उहे इंदु हई जवन सबेरे मोबाइल खातिर घर छोड़ी के जाए वाला रहुवी अउरी अब उनका सलामती खातिर कुछु करे खातिर तैयार बाड़ी।\nउनका पंडीजी के कहल बात इयाद आ जाता। तिरिया चरितर के देव भी न जानी सकेले।\nउ इंदु से झूठ नईखन बोल सकत। इंदु से सगरी बात बता देतारे। कुछ देर खातिर चुप्पी छा जाता अउरी फेरु दुनु परानी एक दूसरा के धरि के रोवे लागता। सारा गिला शिकवा दूर हो जाता अउरी देवा के मन से पाप के बोझ उतर जाता। मन ही मन उ भगवन से माफी माँगतारे अउरी कहतारे की निमन भईल ह कि हम घरे आ गईनी ह नात इ चोरी के पाप के प्रायश्चित त सात जनम ले ना होइ।\nएहि बीच बिरजू भाई चिल्लात उनका पलानी में घुसतारे। बॉम्बे से देवा खातिर फ़ोन आईल बा। उ फ़ोन लेके बतियावे तारे अउरी फेरु उनका ख़ुशी के ठेकान नईखे। पुरनका कंपनी के बॉस के फ़ोन रहल ह। उनकर वीजा मिल गईल बा अउरी अब ३५ हज़ार पगार पर उनकर नौकरी पक्का हो गईल बा दुबई में। बिरजू भाई बधाई देके चल जातारे। देवा के अपना भागी पर भरोस नईखे होत कुछ देर ले। उ इंदु के अक्वारी में भर लेतारे अउरी पंडी जी के कहल बात दुहराव तारे -“तिरिया चरित्रम्,पुरुषस्य भाग्यम्,दैवो न जानसि”\nइंदु छोड़ा के अंदर चल जातारी खाना बनावे अउरी उ चल देतारे वापस पंडी जी के जेब में चाभी रखे पर भरी रास्ता इहे दोहरावतारे -“तिरिया चरित्रम्,पुरुषस्य भाग्यम्,दैवो न जानसि”\nPosted in साहित्य\tTagged bhojpuri, Dhananjay Tiwari, sahitya


साल 2012 में सबले सफल अभिनेता कहइले खेसारीलाल – Anjoria\nसाल 2012 में सबले सफल अभिनेता कहइले खेसारीलाल\nदिसम्बर 30, 2012\nसिनेमा भोजपुरी के नयका सुपरस्टार खेसारीलाल यादव साल 2012 के सबले सफल अभिनेता रहलन. ‘साजन चले ससुराल’ से खेसारीलाल भोजपुरी परदा पर इंट्री मारे वाला खेसारीलाल के पाँच गो फिलिम एह साल प्रदर्शित भइली स. पहिलका फिलिम ‘जान तेरे नाम’ के निर्माता-निर्देशक रामाकांत प्रसाद रहलन आ फिलिम सगरी बिहार, यू. पी., मुंबई में ऐतिहासिक व्यवसाय कइलसि आ साल के सबले बड़ हिट फिलिम रहल. सिनेमेघर में एह फिलिम के बिजनेस द करोड़ के रहल. दर्जनो जगहा पचासा लगवलसि ई फिलिम.\nखेसारी के दूसरकी फिलिम रहल निर्माता आलोक कुमार के प्रेमांशु सिंह निर्देशित ‘देवरा पे मनवा डोले’. बढ़िया पारिवारिक कहानी आ संगीत से सजल ‘देवरा पे मनवा डोले’ भयंकर गरमी में रिलीज भइला का बावजूद बढ़िया व्यवसाय कइलसि आ इहो बॉक्स ऑफिस पर हिट रहल. तिसरकी फिलिम रहल राजेश-पप्पू के बनावल आ अरविंद चौबे के निर्देशित ‘दिल ले गईल ओढनिया वाली’. ई फिलिम सगरी बिहार आ मुंबई में शानदार बिजनेस करे में सफल रहल. एकरा बाद छठ पर खेसारीलाल के दू गो फिलिम प्रदर्शित भइली स. राजकुमार पाण्डे निर्मित-निर्देशित ‘नागिन’ बिहार में ऐतिहासिक व्यवसाय कइलसि त ‘लहु के दो रंग’ फिलिमो बिहार आ मुंबई में शानदार व्यवसाय करे में सफल रहल.\nएह साल खेसारी के पाँचों प्रदर्शित फिलिमन से निर्माता वितरक आ सिनेमाघर मालिक मुनाफा कमइले. अपना एह सफलता ला खेसारी दर्शकन के प्यार के आभार जतवले. आ एही लोग का प्यार का बदौलत खेसारी निश्चिंत बाड़न कि साल तेरहो में सफलता मिली उनुका.\nपाखी खातिर साल 2012 खास रहल\n‘धड़केला तोहरे नावे करेजवा’ 28 दिसम्बर से मुंबई में रिलीज भइल


खबर भोजपुरी में (शनिचर, 22 नवंबर 2014) – टटका खबर\nखबर भोजपुरी में (शनिचर, 22 नवंबर 2014)\nमसूरी का लाल बहादुर शास्त्री प्रशासन अकादमी से प्रशिक्षित आ राज्य लोक सेवा से भारतीय प्रशासनिक सेवा में प्रोन्नत अधिकारी राष्ट्रपति भवन में राष्ट्रपति प्रणब मुखर्जी से भेंट कइले.\nआपन जनमदिन शान से मनवावे वाला आजम खान के जनम भर कर्जदार रहीहें मुलायम सिंह यादव. कहलन कि अइसन जनमदिन के खातिर आजम के करजा जिनिगी भर में ना उतार पइहें. जनमदिन पर मुलायम के बधाई भेजत उनकर लमहर उमिर के कामना कइलन पीएम मोदीओ. जनमदिन मनावे खातिर बदायूं में कम्बल बँटाइल आ कंबल लूटे का फेर में लोग एगो बूढ़ औरत के कचार के मुआ दीहल.\nहाई कोर्ट का तरफ से गैरकानूनी बतवला का बावजूद जामा मस्जिद के इमाम सैयद अहमद बुखारी अपना बेटा शाबान बुखारी के बाकायदा दस्तारबंदी करा के नायब इमाम बना दिहलें. पाकिस्तानी प्रधानमंत्री के नेवता भेजले रहले बाकिर नवाज शरीफ ना अइलें.\nबनारस के महात्मा गाँधी काशी विद्यापीठ के दीक्षान्त समारोह में अपना संबोधन में राज्यपाल राम नाईक शिक्षा के बाजारीकरण पर चिंता जतवलन.\nसोमार से शुरू होखे वाला संसद सत्र का पहिले लोकसभा अध्यक्ष सगरी गोलन के बइठका बोलवली बाकिर सारधा घोटाला में सीबीआई के तेजी से हरान परेशान ममता बनर्जी के पार्टी तृणमूल कांग्रेस एह बइठका से अलगा रहे के एलान कइलसि.\nसारधा घोटाला में तृणमूल के राज्यसभा सांसद सृंजय बोस के सीबीआई के हिरासत में भेज दिहले बावे अदालत. एह बारे में ममता के कहना बा कि नेहरू जयन्ती के कार्यक्रम में शामिल होखला का चलते उनुका गोल के परेशान कइल जात बा. केन्द्र के चुनौती देत ममता कहली कि बा हिम्मत त उनुका के गिरफ्तार क देखावे केन्द्र सरकार.\nफुटबाल के सुपर लीग का मैच में शनिचर का दिने गोवा एफसी पुणे के हरा दिहलसि आ अंकतालिका में चउथा जगहा पर आ गइल.\nसांसद ग्राम योजना का तहत मुलायम सिंह आजमगढ़ के तमौली गांव के अपनवलें त मायावती लखनऊ के बगल के एगो गाँव के अपना लिहली.\nपूर्वी चंपारण जिला के डुमरिया घाट चौक का लगे एगो ट्रक आ ट्रैक्टर के बीच टक्कर का चलते दू जने के मौत हो गइल.\nसारण जिला के छपरा सिवान रोड पर टेकनिवास का लगे दू गो गाड़ी टकरइला से तीन जने घवाहिल हो गइले.\nपश्चिम चंपारण के खेरतिया गाँव से छह गो ठगन के पुलिस गिरफ्तार क लिहलसि. ई नोट दुगुना करे का नाम पर गाँव वालन के ठगत रहले.\nजनवरी से बाजार दाम पर गैस के सिलेंडर खरीदे के पड़ी आ सबसिडी के रुपिया सीधे गाहक के बैंक खाता में भेजल जाई. हो सकेला कि टैक्स देबे वाला लोग के एह सबसिडी से निकाल दिहल जाव.\nशनिचर का दिने दिल्ली मेट्रो पूरा तरह से विज्ञापन से तोपाइल ट्रेन चलावल शुरु क दिहलसि. मेट्रो चाहत बिया कि टिकट का अलावहू कमाई के रास्ता निकाल लिहल जाव.\nचार गो टेस्ट मैच के श्रृंखला खेले खातिर भारत के क्रिकेट टीम शनिचर का दिने विराट कोहली के नेतृत्व में आस्ट्रेलिया खातिर रवाना हो गइल.\nहांगकांग ओपन का सेमीफाइनल में श्रीकांतो हार के बाहर हो गइलें आ अब भारत के कवनो चुनौती एह टूर्नामेंट में नइखे रह गइल.\nरोहतास जिला के डालमियानगर इलाका में सड़क हादसा में एगो विद्यार्थी के मौत हो गइल. खिसियाइल लोग दू गो बस समेत नाहियो त सात गो वाहन जरा दिहल. पुलिस पर ढेलामारी कइला का बाद पुलिसो लाठी चला के भीड़ भगवलसि.


टटका खबर, बुध, १४ मार्च २०१२ | Anjoria's Weblog\nटटका खबर, बुध, १४ मार्च २०१२\nPosted on मार्च 14, 2012 by Anjoria\nसपा भाजपा आ कांग्रेस के लोग माँग कइले बा कि मायावती के संपति के जाँच करावल जाव कि कइसे ऊ अतना धन कमइली. बाकिर सपा मुखिया आ संप्रग मुखिया का बारे में केहु कुछ नइखे कहत. आजुवे सोनिया गाँधी का लगे ९८४ अरब के संपति होखे के खबर सामने आइल बा.\nरेल बजट में यूपी के सात गो नया रेलगाड़ी मिलल बा जवना में इलाहाबाद कानपुर, बरेली कासगंज, छपरा मड़ुवाडीह गाड़ी शामिल बाड़ी सँ. छपरा लखनऊ, झाँसी टीकमगढ़, कानपुर अमृतसर, अहमदाबाद गोरखपुर आ झाँसी मुबंई गाड़ीओ चलीहें सँ.\nअखिलेश यादव बियफे का दिन यूपी के नयका मुख्यमंत्री बनीहे. लखनऊ के लामाटीनियर स्कूल का मैदान में उनुका के किरिया दिहल जाई. एह मौका पर देश के बहुते नेता आ मुख्यमंत्रियन के बोलावा भेजल गइल बा.\nगाजियाबाद के सीबीआई अदालत बाबू सिंह कुशवाहा आ रामप्रसाद जायसवाल के चौदह दिन के न्यायायिक हिरासत में भेज दिहलसि. दुनु जने के सीबीआई चार दिन अउर खातिर ापना हिरासत में मंगले रहुवे जवना से अदालत इन्कार कर दिहलसि. एह लोग के छह मार्च के सीबीआई गिरफ्तार कइले रहे.\nजौनपुर के बसपा सांसद धनंजय सिंह के बेलाँव घाट के दोहरा हत्याकांड मामिला में हाईकोर्ट से जमानत मिल गइल. धनंजय के पिछला साल एगारह दिसम्बर के गिरफ्तार कइल गइल रहे.\nगोरखपुर के गगहा इलाका के मुंडेरवा बाजार का लगे एगो ट्रैक्टर का चपेटा में आइल मोटरसाइकिल पर सवार एक आदमी घवाहिलहो गइल जबकि एगो औरत के मौत ओहिजे हो गइल.\nपिछला दू दिन में भइल बरखा का चलते फसलन के त नुकसान भइबे कइल जाड़ो लवटि आइल बा.\nदिल्ली में होखे जात बिहार शताब्दी उत्सव में बिहार के बीस गो प्रतिभा के सम्मानित कइल जाई.\nरेलबजट में बिहार के मिलल नयकी रेलगाड़ियन में दरभंगा सिकंदराबाद, पटना बिलासपुर, हावड़ा रक्सौल, कोलकाता जयनगर, छपरा लखनऊ, छपरा मंड़ुआडीह, दरभंगा अजमेर गाड़ी शामिल बाड़ी सँ. एकरा अलावे वलसाड सोनपुर आ बापूधाम मोतिहारी के मुजफ्फरपुर ले, सूरत वाराणसी के छपरा ले, आ कोलकाता दरभंगा के सीतामढ़ी ले बढ़ा दिहल गइल बा.\nपिछला साल जुलाई में बक्सर के सिमरी पंचायत में एगो नवही गड़हा में डूब गइल रहे जवना का बाद खिसियाइल लोग सरकारी दफ्तर में तूड़फोड़ मचा दिहले रहुवे . अब जिला दंडाधिकारी सिमरी पंचायत के सगरी पुरुष मतदाता पर पंद्रह लाख रुपिया के सामूहिक जुर्माना लगावे के आदेश दिहले बाड़न.\nरोहतास के नासरीगंज में माले सचिव भईयाराम यादव के कुछ लोग गोली मार के हत्या कर दिहलसि.\nपश्चिमी चंपारण के भैरोगंज इलाका में जुड़ा पुल पर गिरल ठनका के चपेटा में आ के बगहा इलाका कुभ्हिया गांव निवासी मदन यादव के बेटा समेत मौत हो गइल आ एगो भैंसा झँउस गइल. मदन यादव के परिवार के अउरी लोग झँउस गइल बा आ चारो औरतन लड़िकियन के पटना रेफर कर दिहल गइल बा.\nमढ़ौरा पुलिस चार गो बदमाशन के गिरफ्तार कर लिहलसि जे छिनतई आ लूट में लागल रहुवे. एह बदमाशन में असोइयां के अरविंद कुमार आ अभय कुमार, तकिना के अरविंद कुमार आ शाहपुर सोनपुर के मनीष कुमार शामिल बाड़े,\nरोहतास के मोकर गाँव का नियरा सासाराम आरा रोड पर एगो शिक्षिका के मौत सड़क दुर्घटना में हो गइल. दू जने घवाहिलो भइल बाड़न.\nरेल भाड़ा बढ़ावल रेलमंत्री दिनेश त्रिवेदी के बहुते महँग पड़ल आ देश का इतिहास में पहिला बेर अइसन भइल कि रेलबजट पेश कइला का दिनही रेलमंत्री के इस्तीफा देबे के पड़ गइल. भाड़ा बढ़वला के खबर सुनते ममता बनर्जी के पारा चढ़ गइल आ ऊ एह बढ़ोतरी के वापिस लेबे के कहली. दिनेश त्रिवेदी इंकार कइले त तृणमुल सांसद उनुकर विरोध करे लगलन आ ममता प्रधानमंत्री के आपन हुकुम सुना दिहली कि दिनेश त्रिवेदी के बर्खास्त कर के मुकुल राय के रेल मंत्री बना दिहल जाव. देर रात दिनेश त्रिवेदी इस्तीफा दे दिहलन जवना के प्रधानमंत्री मंजूरो कर लिहलन. कहल जात बा कि रेलमंत्री कांग्रेस का उकसावा पर अइसन काम कइले रहलन जवना से ममता बनर्जी के पारा चढ़ गइल.\nसंसद के बजट सत्र यूपीए गठबन्हन खातिर बहुते भारी पड़े वाला बुझात बा. तृणमूल आतंकवादी विरोधी केन्द्र का खिलाफ सरकार का खिलाफ वोट करे के मन बना लिहले बावे. हालांकि प्रणव मुखर्जी चेतवले कि अइसन कइला से सरकार जा सकेले. संजोग से लोकसभा स्पीकर सुषमा स्वराज के प्रस्ताव के सकार लिहले बाड़ी आ अब ओही प्रस्ताव पर चरचा होखी. बाकिर सरकार के अइसन फजीहत होखे के अंदाजा ना रहुवे जइसन होखत बुझात बा.\nउत्तराखंड के मुख्यमंत्री विजय बहुगुणा के आपब बहुमत साबित कर देबे के भरोसा बा, उनतीस मार्च के विश्वास प्रस्ताव पर विधानसभा में ताकत आजमाइश होखी.\nरेल बजट में मालभाड़ा त ना बढ़ावल गइल बाकिर सवारी भाड़ा में मामूली बढ़ोतरी जरूर कर दिहल गइल. प्लेटफार्म टिकट अब तीन का जगहा पाँच रूपिया में मिलल करी. ७५ गो नया रेल गाड़ी चलावे, ३९ गो के दउड़ान आ २३ गो के फेरा बढ़ावे के घोषणा भइल बा, बाकिर बिहार आ यूपी खातिर कवनो सौगात नइखे. बस एगो इन्टरसिटी छपरा से मड़ुआडीह खातिर चलावे के बात कहल गइल बा.\nसरकार कहलसि कि संसद के बजट सत्र में लोकपाल विधेयक के सूची में उपर राखल बा.\nप्रकाश सिंह बादल आजु पॉंचवी हाली पंजाब के मुख्यमंत्री पद के किरिया लिहले. सुखबीर सिंह बादल के उप मुख्यमंत्री पद के किरिया दिहल गइल. एह मौका पर भाजपा के वरिष्ठ नेता लालकृष्ण आडवाणी आ भाजपा अध्यक्ष नितिन गडकरी समेत अनेके राज्यन के मुख्यमंत्री मौजूद रहले. भाजपा के चार गो मंत्रियन समेत अठारह गो मंत्री के किरिया दिहल गइल.\nमणिपुर में कांग्रेसे ओकराम इबोबी सिंह आजु तिसरा बेर मुख्यमंत्री पद के किरिया लीहें.\nछत्तीसगढ़ सरकार बिलासपुर के जिला पुलिस अधीक्षक राहुल शर्मा के आत्महत्या के जांच सीबीआई से करवावे के फैसला लिहलसि.\nसीरिया के राष्ट्रपति बशर अल असद आजु एलान कइलन कि सात मई के संसद के चुनाव करवावल जाई. ओने हिंसा में मंगल का दिने ४५ लोग के जान चलि गइला के खबर बा.\nसोमालिया के राजधानी में भइल एगो बम विस्फोट से तीन आदमी के जान चलि गइल बा. विस्फोट संसद के स्पीकर का घर का नियरा भइल बा.\nइथियोपिया में एगो बस पर हमला कर के कुछ बंदूकधारी अनइस लोग के जान ले लिहलन सँ.\nइंडियाना वेल्स में एटीपी मास्टर्स टेनिस टूर्नामेंट में भारत के लिएंडर पेस आ चेक गणराज्य के रेडेक स्टेपनिक के जोड़ी पुरूष डबल्स के क्वार्टर फाइनल में पहुंच गइल बिया.\nइण्डियाना वेल्स टेनिस टूर्नामेंट में भारत के सानिया मिर्जा आ रूस के खिलाड़िन के जोड़ी क्वार्टर फाइनल में चहुँप गइल.\nनेपाल में होखत एएफसी फुटबाल कप का मैच में उत्तर कोरिया भारत के चार शून्य से हरा दिहलसि.\nआईसीसी विश्व बीसबीसा क्वालिफायर मैच आजु दुबई में शुरू हो गइल, पहिला मैच में अफगानिस्तान आ पापुआ न्यू गिनिया का बीच मैच होखी. एह टूर्नामेंट में सोलह गो टीम खेलत बाड़ी सँ जवना में से माथ दू गो टीम के श्रीलंका में होखे वाला विश्व कप में खेले के मौका दिहल जाई.\nखाये क सामान, सब्जी आ प्रोटीन वाला भोजन सामग्री के दाम में बढ़ोतरी का चलते फरवरी में मँहगाई दर बहुते बढ़ के छह दशमलव नौ-पांच प्रतिशत रहल.\nमुंबई शेयर बाजार के सूचकांक आजु लगातार तिसरको दिने बढ़ल आ १०६ अंक चढ़ि के १७९१९ पर बंद भइल. आजु डालर के मुकाबले रुपिया में आउ पइसा के मजबूती देखे के मिलल.\nपटना पुस्तक मेला काल्हु से गाँधी मैदान में शुरू होखे वाला बा. मेला छब्बीस मार्च ले चली.


आईं, गुलरी के फूल देखीं नु….? – भोजपुरी साहित्य सरिता\nआईं, गुलरी के फूल देखीं नु….?\nढेर चहकत रहने ह कि रामराज आई , हर ओरी खुसिए लहराई । आपन राज होखी , धरम करम के बढ़न्ती होई , सभे चैन से कमाई-खाई । केहू कहीं ना जहर खाई भा फंसरी लगाके मुई । केहू कबों भूखले पेट सुतत ना भेंटाई । कुल्हि हाथन के काम मिली , सड़की के किनारे फुटपाथो पर केहू सुतल ना भेंटाई , मने सभके मुंडी पर छाजन । दुवरे मचिया पर बइठल सोचत-सोचत कब आँख लाग गइल, पते ना चलल । “कहाँ बानी जी” के पाछे से करकस आवाज आइल, सोच के धार भोथरा गइल, आँख खुलि गइल, अकबकात हम पाछे देखनी त मलकाइन ठाढ़ रहनी । एक सुरिये बोलत रहनी, भर गाँव बुझाता मुंगेरी हो गइल बा, मचिए बइठ के सपनात बा । एक ठे सीरियल आवत रहल त , सगरी जवार ओके देखि के मुंगेरीलाल बन गइल बा । मरकिनवना सभके बिलबिलवले बा आउर अपने माजा मारत बा , सैर सपाटा करत बा । अपने त आगे नाथ न पाछे पगहा , दोसरो के ओइसने बुझत बा । नोटबंदी कइके पहिले ढेर जाना के नोकरी छिनलस , अब तनि देखी न एगो नया चीजु के लादे क हाला सुनात बा । एहू मे ढेर जाना के दोकान- दउरी बन होखी ।\nहमरे नाही रह गइल त पुछनी कि भोरे भोरे केकरे पर दाना पानी लेके चढ़ल बानी जी । केकर सामत आइल बा आज भोरहीं , का भइल , कपारे कवनों भूत चढ़ गइल बा का ? घर दुवार कुल्हि एक कइले बाड़ू ? रउवा के त कुछो जइसे बुझइबे ना करेला , रामराज लिवावे खाति भोट डलववली हमरा से नु , केहर बा उ रामराज ? जिनगी भर के सहेजल हमार कुल्हि थाती ले मरल नोटबन्नी क के , अब ई जेबलुटलिया का क रहल बा ? गाँव जवार मे सभे बिलबिलाइल बा , कि जी एस टी आ रहल बा , रोटी रोजगार कुल्हि बिला जाई । इनिसपेक्टर राज हो जाई , सभ बन्हाये छनाए लागी । केहू तरे गरीब गुरबा आपन पेट पालत बाड़े , पलिवार के नाय खेव रहल बाड़े , ओहू पर बीपत ।\nमुँहफुकवना , टेकनालाजी लियावत ह , अब बूढ़ पुरनिया कुल्हि कम्पुटर सीखिहें ? आपन घर त बनाय के रख नाही पवने , दुनिया के घर बनावे चलल हउवें । गलोबल भिलेज के सपना लेके एने ओने बउवात डोलत बाड़ें । इहवाँ तवन पहिले किसान बेचारा फंसरी लगा के मूवत रहने ह , अब कुल्हि दोकान वाला मूइहें । बुझाता कि सभके चिता मे आग लगाइए के मानी । बताईं भला , छोट छोट मंदिरवों तोड़त फोड़त बाड़े सन , अब शंकरो जी के रहाइस नइखे बाचल । भोरे जा के एक लोटा जल चढ़ावत रहनी ह , जवने मंदिर मे , काल्ह ओकरो तोड़ दीहने सन । इ कवन राज ह जी , बताई न । बड़ा धउर धउर के “हर हर ……….घर घर ……….” करत रहनी ह । अब बोलती काहे ना , काहे मुँह बन के बइठल बानी । गेरुवा बस्तर पहिर के ढेर डोलनी , अब का पहिरब? अब ओकरो पर टेकस लाग गइल बा।\nघरे में हमनी के भाषा के इज्जत देवे में7बरिस ले बहका रहल बाड़े। आ बहरे जा के भोजपुरी – भोजपुरी । ई त हाथी के दात हो गइल जी , खाये ला आउर ,देखावे ला आउर । पूरा नवटंकी बा जी , भर जहान के मूरख बनावे में लागल बा , रोटी छीने मे लागल बा, ओकर मुँह फूकों । अब हमरे त बुझाइए गइल कि आज ले इ जवने “गुलरी के फूल” क सभके सपना देखावत डोलत बाड़े , घबराय मति इनहूँ के डोलल “गुलरी के फूल” हो जाई ।\nएहर बरिसन से एगो अलगे बीपत घहराइल बाटे जवना के लोग कोविड-19 भा कोरोना कहि रहल बा। एकरा में समुंदर लेखा लहर आ रहल बा। कादों दू गो लहर आ के लवट चुकल। 42-43 लाख लोगन के दुनिया से उठा ले गइल। तीसरकी के बाट जोहा रहल बा। उहो अइबे करी आ कुछ अउर लोगन के ए दुनिया से लेइयो जाई। जाने कतने लो आक्सीजन ना मिलला से मरि गइल आ सरकार आंकड़ा के साबुन से धोवे में लागल बा आ कहतिया कि ओकरा लगे अइसन कवनो सूचना नइखे कि आक्सीजन के कमी से केहुओ मुअल बा। मने कुछो। अललै गंगा के पीये में लागल बिया। आम मनई के घाव पर मरहम लगावे के जगहा अपमान कर रहल बा। बेरोजगारी आ मंहगाई के मुँह सुरसा लेखा बढ़ले जाता आ सरकार कादो दोसरा के फोन पर कइल बतकही बटोरे आ सुने में अझुराइल बा।\nमलकाइन के ई कुल्हि बाति सुनके हमरो माथा भन्नाइए गइल । हमरो लागल कि साँचो हमनी के ठगा गइनी सन । ओह घरी मति मरा गइल रहे कि मुहुरते खराब रहे , पता ना । बाकि हमरे एह सोच से ढेर जाना के सोच मिल रहल बा कि ई कुल्हि चक्कर एहनी के गर क फंसरी बनी । एगो अइसन सहजोगियन के झमार अलगा गइल, जवन आज ले संग ना छोड़ले रहल ह कबों । अब त भइया रउवा सभे सोचीं कि आगु का करे के बा, माथा दरद के गोली सेरीडान लेवे।\nभड़ासजयशंकर प्रसाद द्विवेदी\nअब चरचा होई\nकविता आ कुदार हाथ में दुओ लिआइल\nचलीं बात करे के\nका जमाना आ गयो भाया,बात करे के परिपाटी फेर से उपरिया रहल बा। बुझाता मौसम आ...\nकेहू खातिर बैंगन पथ्य आ केहू खातिर बैरी\nका जमाना आ गयो भाया,फुलौरा के नावों लोग भुला गइल। शहरन मे ओकर कुछ दोसरे नाँव...\nसवाल के गठरी\nहमनीके देश नया नया सवाल उगावे वाला देश ह । कुछ सवाल त परमानेंट बान स...


नयी दिल्ली, 17 जुलाई (वार्ता). केन्द्र सरकार देश के 117 गो पिछड़ल जिलन में शिक्षा के स्तर बढ़ावा खातिर 1700 करोड़ रुपिया लगा के 70 गो नया मॉडल कालेज खोले जा रहल बिया आ 29 गो मौजूदा कालेजन के विकसित क के ओहनिओ के मॉडल डिग्री कालेज बनावे जा रहल बिया. एकरा अलावे सात गो नया प्रोफेशनलो कालेज खोलल जइहें सँ.\nमानव संसाधन विकास मंत्री प्रकाश जावड़ेकर एह योजना के तेजी से लागू करे के निर्देश सगरी राज्यन के दिहले बिया. एह बाबत सोमार के दिने ऊ वीडियो कांफ्रेंसिंग क के राज्यन के शिक्षा मंत्रियन अउर सचिवनो के संबोधित कइलें.\nस्कूली शिक्षा के उल्लेख करत जावड़ेकर कहलन कि छात्रावन ला अलगा शौचालयन के बनाव आ ओहनी के रखरखाव ला निकहा राशि के इन्तजाम कइल गइल बा. आ एकरा के खरच करे ला पंचायती राज संस्थन के अधिकृत कइल गइल बा.\nराज्य सरकारन से मानव संसाधन विकास मंत्री प्रकाश जावड़ेकर निहोरा कइलन कि ऊ सरकारी स्कूलन में बिजली के उपलब्धता सुनिश्चित करसु. कहलन कि कुछ स्कूलन में बिजली बिल बकाया रहला का चलते बिजली काट दीहल जाला. राज्य सरकारन के चाहीं कि बिजली बिलन के भुगतान समय पर कर देसु आ बिजली वितरण कंपनियन के चाहीं कि सरकारी स्कूलन के घरेलू कनेक्शन के दर से बिजली आपूर्ति करसु. काहे कि सरकारी स्कूल लाभ कमाए वाला संस्थान ना हईं सँ आ ओहिजा विद्यार्थियन के बिना फीस लिहले पढ़ावल जाला.\nमानव संसाधन विकास मंत्री प्रकाश जावड़ेकर के इहो कहना रहल कि देश में शिक्षकन के कवनो कमी नइखे. समस्या ओह लोग के उचित तैनाती में बा.


सुनीं सभे – Page2– Hum Bhojpuria\nHum BhojpuriaMay 19, 20211min8080\nHum BhojpuriaApril 19, 20211min8300\nपाक अउर कनाडा बा करीमा के कातिल\nHum BhojpuriaFebruary 15, 20211min10370\nपाकिस्तानी फौज के तरफ से बलूचिस्तान में कइल जा रहल जुल्म-सितम के खिलाफ आवाज उठावे वाली प्रखर महिला एक्टिविस्ट करीमा बलोच के हाल ही में कनाडा में सुनियोजित निर्मम हत्या में पाकिस्तान के धूर्त अउर शातिर इंटेलिजेंस एजेंसी आईएसआई के नाम सामने आ रहा बा। बलोच पाकिस्तान सरकार, सेना अउर आईएसआई के आँख के किरकिरी बन चुकल रहली। ऊ पाकिस्तान सरकार के काली करतूतन के कहानी लगातार दुनिया के बतावत रहली। एही से उनका के आईएसआई ठिकाने लगा देहलस। बलोच के कत्ल साफ कर देले बा कि कनाडा एक अराजक मुल्क के रूप में आगे बढ़ रहल बा। उहाँ पर खालिस्तानी तत्व त पहिलहीं से जड़ जमा चुकल बा। अब उहाँ पर आईएसआई भी सक्रिय हो गइल बा। ओकरा तरफ से अब ओ लोगन पर वार होत रही जे पाकिस्तान में मानवाधिकार आ जनवादी अधिकार के हनन अउर बढ़ रहल कठमुल्लापन के खिलाफ बोले ला।\nगौर करीं कि ई सब ओही कनाडा में हो रहल बा जेकर प्रधानमंत्री जस्टिन ट्रूडो भारत सरकार के प्रवचन दे रहल बाड़े किसानन के आंदोलन के ले के। जस्टिन ट्रूडो कह रहल बाड़े कि भारत सरकार अपना आंदोलनकारी किसानन के मांग के माने। कहल जाला, जे शीशा के घर में रहेला ओकरा दोसरा के घर पर पत्थर ना फेंके के चाहीं। जस्टिन ट्रूडो के अपने देश में जंगल राज वाली स्थिति बन रहल बा, पर ऊ भारत के आंतरिक मामला में बेशर्मी से हस्तक्षेप करे से बाज नइखन आवत। ऊ अभी तक बलोच के कत्ल पर एक भी शब्द नइखन बोलले। काहे? उनका ये सवाल के जवाब त विश्व के देवहीं के परी।\nकरीमा बलोच के भारत से बहुत उम्मीद रहे। ऊ प्रधानमंत्री नरेंद्र मोदी के आपन भाई मानत रहली। दरअसल, साल 2016 के रक्षाबंधन पर करीमा बलोच प्रधानमंत्री नरेंद्र मोदी के राखी भेजले रहली अउर आपन भाई बनवले रहली। ये राखी के साथ ही करीमा बलोच मोदीजी से बलूचिस्तान के आजादी के गुहार लगवले रहली। साल 2016 में करीमा बलोच प्रधानमंत्री नरेंद्र मोदी के नाम एक संदेश भेजले रहली, जेमे ऊ कहले रहली कि रक्षाबंधन के दिन एगो बहिन रउआ के भाई मान के कुछ मांगे के चाहsतारी। बलूचिस्तान में केतने भाई शहीद हो गइले आ वापस ना अइले। बलूचिस्तान के लोग रउआ के मानेला। अइसे में रउआ दुनिया के सामने हमनीं के आंदोलन के आवाज बनीं। दरअसल करीमा बलोच 2016 से हीं कनाडा में शरण ले के रहत रहली। कनाडा के प्रधानमंत्री बतावस कि ऊ बलोच के पर्याप्त सुरक्षा काहे ना देहलन I हालांकि, कुछ वक्त पहिलही ऊ एक वीडियो संदेश में अपना जान के खतरा होखे के बात कहले रहली? करीमा बलोच के गिनती दुनिया के 100 सबसे प्रेरणादायी महिला लोग में कइल जात रहे। करीमा बलोच के कत्ल से समझ आ जाता कि पाकिस्तान सरकार बलूचिस्तान में चल रहल अलगाववादी आंदोलन के ले के केतना परेशान बा।\nबलूचिस्तान पाकिस्तान के सबसे पिछड़ल सूबा ह। विकास से कोसों दूर बा बलूचिस्तान। बलूचिस्तान पाकिस्तान से शुरू से ही अलग होखे के चाहsता। कायदे से ऊ बंटवारा के समय भारत के साथ ही रहे के चाहत रहेI स्वतंत्र राज्य रहे ही, पर पंडित नेहरु ओके उदारतापूर्वक पाकिस्तान के दान में दे देहलेI बलूचिस्तान पाकिस्तान के पश्चिम के राज्य ह जेकर राजधानी क्वेटा ह। बलूचिस्तान के पड़ोस में ईरान आ अफगानिस्तान बा। 1944 में ही बलूचिस्तान के आजादी देवे खातिर माहौल बनत रहे। लेकिन, 1947 में एके जबरन पाकिस्तान में शामिल कर लेहल गइल। तबे से बलूच लोग के संघर्ष चल रहल बा अउर ओतने ही ताकत से पाकिस्तानी सेना आ सरकार बलूच लोगन के कुचलत रहल बा। पाकिस्तानी सेना के ताकत ही ओके पाकिस्तान के हिस्सा बना के रखले बा। पर मजाल बा कि जस्टिन ट्रूडो कभी एक शब्द भी बलूचिस्तान के स्थिति पर भी बोलले होखस। पाकिस्तानी सेना स्वात घाटी अउर बलूचिस्तान में विद्रोह के दबावे खातिर आये दिन टैंक आ लड़ाकू विमानन तक के इस्तेमाल करे ला। जवन पाकिस्तान बात-बात पर कश्मीर के रोना रोवत रहेला, ऊ कभी भी बलूचिस्तान में कवनों विकास कार्य ना कइलस। बलूचिस्तान कमोबेश अंधकार के युग में जी रहल बा। का ई सब जस्टिन ट्रूडो के देखाई नइखे देत? बलूचिस्तान में चल रहल सघन पृथकतावादी आंदोलन पाकिस्तान सरकार के नाक में दम कर रखले बा, ई सब जानतारे पर ट्रूडो अपना अनभिज्ञता के स्वांग भर रहल बाड़े।\nपाकिस्तान के चार सूबा बा: पंजाब, सिंध, बलूचिस्तान अउर ख़ैबर-पख़्तूनख़्वा। एकरा अलावा पाक अधिकृत कश्मीर अउर गिलगित-बल्टिस्तान भी पाकिस्तान द्वारा नाजायज ढंग से नियंत्रित बा, जेकरा के पाकिस्तान अवैध रूप से भारत से हड़प लेले बा। एक न एक दिन ई दूनू जिला भारत से मिलबे करी । पाकिस्तानी सेना बलूचिस्तान में महिला सबके साथ आये दिन खुलेआम बलात्कार करत आ रहल बा। मर्द सबके बड़ी बेरहमी आ बेदर्दी से मारेला। बलूचिस्तान के जनता तब से पाकिस्तान से अउर ही दूर हो गइल रहे जब कुछ साल पहिले बलूचिस्तान के एकछत्र नेता नवाब अकबर खान बुगती के हत्या कर देहल गइल रहे। उनके हत्या में पाकिस्तान के पूर्व तानाशाह जनरल परवेज मुशर्रफ के हाथ बतावल जाला।\nबहरहाल, बलूचिस्तान के अवाम के कहना बा कि जइसे 1971 में पाकिस्तान से कट के बांग्लादेश बन गइल रहे ओही तरह एक दिन बलूचिस्तान अलग देश त बनिये जाई। बलूचिस्तान के लोग कवनो भी कीमत पर पाकिस्तान से अलग हो जाए के चाहsता। करीमा बलोच के हत्या के लेके कनाडा के प्रधानमंत्री भलही ना बोलस पर भारत के बलूचिस्तान के जनता के हक में आपन आवाज बुलंद करहीं के होई। बलोच के शहादत कवनों भी सूरत में खाली ना जाये के चाहीं। ये बीचे, भारतीय नागरिकन के, खासतौर पर पंजाब प्रांत से संबंध रखे वालन के, कनाडा के ले के आपन सोच बदले के चाहीं। रउआ कभी मौका मिले त सोमवार से शुक्रवार तक के बीच राजधानी के चाणक्यपुरी इलाकन के चक्कर लगा लीं। एने सुबह से ही रउआ बड़ी तादाद में महिला, पुरुष आ बच्चा तइयार घूमत मिलिहें। इनका के देख के लागे ला, मानी ई सब लोग सुबह ही कवनों विवाह समारोह में भाग लेवे खातिर जा रहल बाड़े। ई लोग अधिकतर कनाडा हाई कमीशन के आसपास घूमत रहेला। ई लोग अलग-अलग समूहन में खड़ा होके आपस में बतियावत भी रहेले। अइसे त कुछ अउर दूतावासन आ उच्चायोगन के बाहर भी वीजा के चाहत रखे वाला लोग खड़ा होखेलें, पर कनाड़ा हाई कमीशन के त का काहे के। एने आवे वालन के चेहरा के भाव पढ़ला पर त लागेला मानी वीजा के जगह भीख मांग रहल बा लोग। का इनका ओ देश में जाये के पहिले सोंचे के ना चाहीं जहाँ पर भारत विरोधी गतिविधि लगातार बढ़ रहल बा आ जवन अराजकता के जाल में फँस रहल बा?\nराम मंदिर के बूटा सिंह आ सिख लोगन से रिश्ता\nHum BhojpuriaJanuary 19, 20211min12080\nसरदार बूटा सिंह के निधन तब भइल जब अय़ोध्या में राम मंदिर के निर्माण कार्य के श्रीगणेश हो चुकल रहे। ये तरह से, पूर्व गृहमंत्री बूटा सिंह जी के आत्मा के शांति मिलल होईI ये तथ्य से कम लोग ही वाकिफ बा कि बूटा सिंह भगवान राम के अनन्य भक्त रहलन आ सुप्रीम कोर्ट में मंदिर-मस्जिद मसला पर जवन केस चलल रहे ओमे ऊ हिन्दू पक्ष के एगो महत्वपूर्ण सलाह भी देहले रहलन। कहे वाला त इहो कहेला कि अगर रामलला के ये केस में पक्षकार ना बनावल गइल रहित त फैसला अलग हो सकत रहे। ई जानल दिलचस्प बा कि रामलला के पक्षकार बनावे के पीछे तत्कालीन राजीव गांधी सरकार में गृह मंत्री बूटा सिंह के महत्वपूर्ण भूमिका रहे। जब राम मंदिर आंदोलन जोर पकड़े लागल अउर तत्कालीन प्रधानमंत्री राजीव गांधी ताला खुलवा देहले त बूटा सिंह शीला दीक्षित के जरिए विश्व हिन्दू परिषद के नेता अशोक सिंघल के संदेश भेजववले कि हिन्दू पक्ष के तरफ से दाखिल कवनों मुकदमा में जमीन के मालिकाना हक नइखे माँगल गइल अउर एसे उनकर मुकदमा हारल तय बा।\nअजीब बिडबंना बा कि अयोध्या विवाद के हिन्दू-मुस्लिम मसला के रूप में ही देखल जात रहल बा। लेकिन ये सब प्रकरण से सिख नेता भी करीबी से जुड़ल रहलन। बूटा सिंह के भूमिका एही बात के पुष्टि कर रहल बा। ये पहलू के अभी तक अनदेखी ही भइल बा या ई कहीं कि ई पक्ष सही रूप से जनता के सामने नइखे आइल। देखल जाय त बूटा सिंह ओही परंपरा के आगे बढ़ावत रहले जेकर नींव गुरु नानकदेव भी सन 1510-11 के बीच में डलले रहलन। बाबा नानक अयोध्या जाके राम जन्म मंदिर के दर्शन कइले रहलन। प्रभाकर मिश्र अपना पुस्तक “एक रुका हुआ फैसला” में लिखले बाड़न कि बाबा नानक अय़ोध्या में बाबर के आक्रमण (सन 1526) से पहिले आइल रहले। बाद में नउआँ, गुरु तेग बहादुर जी अउर दसवाँ गुरु, गुरु गोबिन्द सिंह जी भी श्रीराम जन्मभूमि के दर्शन कइले रहलन।\n161 साल पहिले विवादित ढाँचा के अंदर सबसे पहिले घुसे वाला व्यक्ति एक निहंग सिख रहे। सुप्रीम कोर्ट के फैसला में 28 नवंबर 1858 के दर्ज एक शिकायत के हवाला दिहल गइल बा जेमे कहल गइल बा कि ‘इस दिन एक निहंग सिख फकीर सिंह खालसा ने विवादित ढांचे के अंदर घुसकर पूजा का आयोजन किया। 20 नवंबर 1858 को स्थानीय निवासी मोहम्मद सलीम ने एक एफआईआर दर्ज करवाई जिसमें कहा गया कि निहंग सिख, बाबरी ढांचे में घुस गया है और राम नाम के साथ हवन करा रहा है।’ यानी राम मंदिर खातिर पहिलका एफआईआर हिन्दु लोग के खिलाफ ना, सिख लोग के खिलाफ ही दर्ज भइल रहे। अब जरा सोचीं कि ई निहंग सिख पंजाब से केतना लंबा सफर तय करके अयोध्या तक पहुँचल होइहें।\nपर अफसोस ई देखीं कि आज कल बहुत से शातिर तत्व हिन्दू अउर सिख में वैमनस्य पैदा करे के हर मुमकिन कोशिश कर रहल बाड़े। भगवान राम के महिमा सिख परंपरा में भी बखूबी विवेचित बा। सिख के प्रधान ग्रंथ “गुरुग्रंथ साहब” में साढ़े पाँच हजार बार भगवान राम के नाम के जिक्र मिलल बा। सिख परंपरा में भगवान राम से जुड़ल विरासत रामनगरी में ही स्थित ऐतिहासिक गुरुद्वारा ब्रह्मकुंड में पूरा शिद्दत से प्रवाहमान बा। गुरुद्वारा में हरेक वर्ष राम जन्मोत्सव मनावल जाला। पूर्वाह्न अरदास-कीर्तन के साथ भगवान राम पर केंद्रित गोष्ठी आ मध्याह्न भंडारा आयोजित होला। एही तरह से सब सिख गुरु भी समस्त हिन्दू लोग खातिर भी आराध्य बाड़न। निश्चित रूप से भगवान राम, अयोध्या में बन रहल राम मंदिर अउर सिख के गहरा संबंध पर शोध अउर चर्चा होखे के चाहीं। जाहिर बा, जब ये बिन्दू पर अध्ययन होई त बूटा सिंह के उल्लेख भी बड़ा आदर पूर्वक होई। उनका के सिर्फ एक राजनीतिक हस्ती या केन्द्रीय मंत्री बता देहल भर से बात ना बनी। उनका मृत्यु पर प्रधानमंत्री नरेन्द्र मोदी भी शोक जतवले रहनीं। ई ये बात के प्रमाण बा कि बूटा सिंह के कवनों दल के नेता कहल सही ना होई।\nबूटा सिंह अनुभवी प्रशासक त रहले हीं, ऊ गरीबन के साथ-साथ दलित के कल्यान खातिर भी एक प्रभावी आवाज रहले। बूटा सिंह के देहांत से देश एक सच्चा जनसेवक आ निष्ठावान नेता खो दिहलस। ऊ आपन पूरा जीवन देश के सेवा आ जनता के भलाई खातिर समर्पित कर दिहले, जवना खातिर उनका के हमेशा इयाद रखल जाई। ऊ अंतरंग बातचीत में बतावत रहले कि वाल्मिकी समाज में जन्म लेवे के कारण उनका बचपन में केतना घोर कष्ट सहे के पड़ल। उनहीं से स्कूल के टीचर सुबह क्लास साफ़ करे के कहस, काहे कि ऊ वाल्मिकी समाज से रहलन। उ ओ दौर के इयाद करत उदास हो जात रहलन। बूटा सिंह लगातार सफाई कर्मियन के हक़ में बोलत रहलन। ऊ साफ़ कहस कि दलितन में भी सबसे खराब स्थिति वाल्मिकी समाज के बा। उनका सीवर साफ करत सफाई कर्मी के मौत बहुत विचलित कर देत रहे। ऊ ये लिहाज से भी सही रहलन। कवनों सफाई कर्मी के मौत पर ले-देके उनकर घऱ वाला लोग ही आँसू बहा लेला। इनका मरला के खबर एक दिन अइला के बाद अगला दिन से ही कहीं दफन होखे लागेला। ये बदनसीबन के मरला पर ना केहू अफसोस जतावेला, न ही ट्वीट करेला। कवनों तथाकथित प्रगतिवादी मोमबत्ती परेड भी ना निकालेलाI चूंकि मामला कवनों बेसहारा गरीब के मौत से जुड़ल बा, त ओके रफा-दफा कइल भी आसान होला। ये गरीबन के ना त कवनों सही नाम पता ठेकेदार के पास रहेला ना ऊ घटना के बाद कुछ बतावे के कष्ट ही करेलाI बूटा सिंह जब देश के केन्द्रीय गृह मंत्री या शहरी विकास मंत्री रहले, ऊ तबो अपना वाल्मिकी समाज से जुड़ल मसलन के प्रति बेहद सजग अउर संवेदशील रहलन। एसे समझल जा सकेला कि देश के असरदार अउर शक्तिशाली पद पवला के बाद भी ऊ अपना लोगन के अपना से दूर ना कइलन। बूटा सिंह के प्रति सही श्रद्धांजलि इहे होई कि देश के दलित अउर वाल्मीकि समाज के शैक्षणिक आ सामाजिक स्थिति में सुधार कइल जाय।\n(लेखक वरिष्ठ संपादक, स्तंभकार अउर पूर्व सांसद हईं )\nदेश के राष्ट्रवादी मुस्लिम सबके जरूरत\nHum BhojpuriaJanuary 1, 20211min9300\nकभी-कभी हमरा ये बात के हैरानी होला कि काहे हमरा देश के मुसलमानन के एक बड़ा तबका नकारात्मक सोच के शिकार हो गइल बा? इनका फ्रांस में गला काटे वाला के हक में त बढ़-चढ़ के बोले के होला, पर मोजाम्बिक में इस्लामिक कट्टरपंथियन द्वारा दर्जनों मुसलमान लोगन के जब कत्लेआम होला तब ई लोग चुप रहेला। ई लोग हर मसले पर केंद्र के मोदी सरकार के आदतन भले ही रस्म अदायगी खातिर ही काहे ना होखे, विरोध त अवश्य ही करेला। एसे ये लोग के का लाभ बा, ई समझ से परे के बात बा। ये लोग के पूरा तरह से ब्रेन वाश कर देहल गइल बा, स्वयंभू सेक्यूलरवादियन आ कठमुल्लन द्वारा।\nपाकिस्तान में जनमल आ अब कनाडा में निर्वासित जीवन बीता रहल प्रसिद्ध लेखक आ पत्रकार ठीक ही कहेले कि कठमुल्लन अउर जिहादी आतंकवादी सबके निहित स्वार्थ के कारण अल्ला के इस्लाम अब तेजी से “मुल्ला का इस्लाम” बनत जा रहल बा जेसे विश्व के अमन चैन खतरा में पड़ गइल बा। सबसे ज्यादा खतरा एसे मुसलमान लोग के ही बा, काहे कि सबसे ज्यादा निर्दोष मुसलमान ही मारल जा रहल बा। दरअसल, देश के चाहीं डॉ. ए. पी.जे.अब्दुल कलाम, अब्दुल हमीद, अजीम प्रेमजी, सानिया मिर्जा, मौलाना वहीदुद्दीन खान, उर्दू अदब के चोटी के लेखक डॉ. शमीम हनफी जइसन मुस्लिम शख्सियत। ये तरह के अनगिनत मुसलमान चुपचाप अपने ढंग से राष्ट्र निर्माण में लागल बाटे। मौलाना वहीदुद्दीन खान के हमनी के बीच भइल सुकून देला। गांधीवादी मौलाना के अमेरिकी जार्जटाउन यूनिवर्सिटी दुनिया के 500 सबसे ज्यादा असरदार इस्लाम के आध्यात्मिक नेता लोग के श्रेणी में रखले बा। जामिया मिलिया इस्लामिया में लम्बा समय तक पढ़ावत रहल हनफी साहब जइसन राष्ट्रवादी मुसलमानन पर भारत गर्व करेला। ऊ आज के दिन उर्दू अदब के सबसे सम्मानित नाम बा। ऊ जब गालिब या इकबाल पर बोलेलन त ओके बड़ ध्यान से आ अदब से सुनल जाला।\nआईटी कंपनी विप्रो के संस्थापक अजीम प्रेमजी शुरू से ही परामर्थ कार्यन में बढ़-चढ़ के हिस्सा लेत रहल बाड़े। ऊ देश के एक महान नायक बाड़े। ऊ पिछला वित्त वर्ष 2019-20 में परोपकार से जुड़ल सामाजिक कार्य खातिर हर दिन 22 करोड़ रुपया यानी कुल मिला के 7904 करोड़ रुपया दान देले बाड़न। दूसरे तरफ पिछले लगभग 70 वर्ष से साम्प्रदायिक दंगा प्रायोजित कराके स्वयंभू सेक्युलरवादी नेता गरीब मुसलमानन के संघ के डर देखावत रहेला। ये लोग के सोचे के चाहीं कि मोदी शासन के6वर्ष में जवन अमन-चैन के माहौल बनल बा, का अइसन कभी कवनो दूसरा प्रधानमंत्री के कार्यकाल में रहल? नेहरू से लेके मनमोहन सिंह तक के शासन काल में आये दिन दंगा ही होत रहल।\nअब मौलाना आजाद के पौत्र फ़िरोज़ बख्त अहमद के ही लीं। ऊ दशको दिल्ली के मॉडर्न स्कूल में अंग्रेजी पढ़ावत रहलन। लेकिन, उनका से मुसलमानन के एक कट्टरपंथी तबका एसे नाराज हो गइल कि केंद्र सरकार उनका के हैदराबाद के मौलाना आजाद नेशनल उर्दू यूनिवर्सिटी के चांसलर बनवलस। का रउआ यकीन करेम, कवनो विश्विद्यालय के उपकुलपति कुलपति खातिर दरवाजा ये लिए बंद कर देहले होखे कि कुलपति उहाँ पर कुछ सुधार लावे के चाहत होखस, छात्रन के पढ़ावे के चाहत होखस, विश्विद्यालय में मौलाना आजाद “सेंटर फॉर प्रोग्रेसिव स्टडीज अउर सेंटर फॉर इम्पावरमेंट टू मुस्लिम वूमेन” के स्थापना करे के चाह राखत होखस अउर जे उर्दू बाल साहित्य पर कार्यक्रम करे के चाह रखत होखस? फिरोज बख्त के साथ ई सब कुछ एसे भइल कि ऊ संघ से जुड़ल रहल बाड़े। ऊ संघ के शाखा में भी जाले। बख्त साहब एक बार बतावत रहनी कि जब उहाँ के संघ के लोगन के साथ वक्त गुजारे लगनी त उहाँ के अलग तरह के एहसास भइल। तब पता चलल कि संघ त कत्तई मुस्लिम विरोधी नइखे।\nमाफ करीं दू बार उपराष्ट्रपति रहल हमीद अंसारी जइसन मुसलमान त ये देश के कत्तई ना चाहीं। ऊ जब तक कुर्सी पर रहलन त सरकार के खिलाफ एक शब्द भी ना बोललन अउर जब उनका के तीसरा बार उपराष्ट्रपति ना बनावल गइल (वोइसे ऊ राष्ट्रपति बने के अरमान पलले रहलन) त ऊ मुस्लिम नेता बन गइले। अइसन लोगन के उटपटांग कारनामन के खामियाजा सामान्य मुसलमान लोग के उठावे के परे ला जेकरा ये राजनीति से कवनो मतलब ही नइखे। ऊ लोग त बस रात-दिन मेहनत कर के कमाए-खाए के फ़िक्र में ही लागल रहेले। उनकर स्थिति बहुत खराब हो जाला। ऊ लोग हर जगह पिसते रहेला। अलीगढ़ मुस्लिम यूनिवर्सिटी के पूर्व कुलपति लेफ्टिनेंट जनरल जमीरुद्दीन शाह जब रिटायर भइलें त उनके कवनों देश के राजदूत, राज्यसभा सांसद अथवा राज्यपाल ना नियुक्त कइल गइल। त फेर ऊहो मुस्लिम नेता बन गइले। ऊ मोदी जी के विरुद्ध पुस्तक “द सरकारी मुसलमान: लाइफ एंड ट्रावेल्स ऑफ़ ए सोल्जर” लिख डललन अउर उन पर गुजरात दंगा के आरोप ठोक देहलन। यदि जनरल साहब एतने ही बहादुर रहले आ मुस्लिम कौम के बफादार रहले त ऊ तुरंत सेना के उच्च जनरल के पद से या बाद में कुलपति पद से इस्तीफा देके मुसलमानन के नेतागिरी करते। कुलपति पद पर बइठ के मलाई डकारे के का आवश्यकता रहे? अइसन लचर आ दोगला चरित्र के लोगन के केरल के राज्यपाल आरिफ मोहम्मद खान से सीख लेवे के आवश्यता बा जे अपने व्याख्यानन में कुरान अउर गीता के कथन पर सद्भाव बनावे के प्रयत्न करेले।\nदेश के चाहीं एयर चीफ मार्शल इदरीस हसन लतीफ जइसन महान मुसलमान। ऊ 31 अगस्त 1978 के एयर चीफ मार्शल एच मूलगांवकर के रिटायर भइला के बाद भारतीय एयर फोर्स के प्रमुख नियुक्त कइल गइल रहले। सन 1947 में देश के बँटवारा के वक्त सशस्त्र सेनन के विभाजन के बात आइल त एक मुस्लिम अफसर भइला के नाते इदरीस लतीफ के सामने भारत या पाकिस्तान दुनू में से कवनों भी एक वायुसेना में शामिल होखे के विकल्प मौजूद रहे। परंतु ऊ भारत के ही चुनलन। ऊ 1950 में गणतंत्र दिवस के अवसर पर पहली सलामी उड़ान के नेतृत्व कइले रहले। ऊ 1981 में सेवानिवृत्त भइले। एकरा बाद ऊ महाराष्ट्र के राज्यपाल अउर फिर फ्रांस में भारत के राजदूत के पदभार सम्हरले। आपन कार्यकाल पूरा करके इहाँ के 1988 में फ्रांस से वापस अइनीं अउर अपना गृह स्थान हैदराबाद में रहे लगनी।\nअब बात करsतानी, 1965 के जंग के नायक शहीद अब्दुल हमीद (परमवीर चक्र) के बहादुरी के। देश निश्चित रूप से 1965 के जंग में अब्दुल हमीद के शौर्य के इयाद राखी। येही तरह अगर कारगिल जंग के बात होई त इयाद आवत रहिहें कैप्टन हनीफुद्दीन। ऊ राजपुताना राइफल्स के कैप्टन रहले। कैप्टन हनीफुद्दीन कारगिल के जंग के समय तुरतुक में शहादत हासिल कइले रहलन। कारगिल के तुरतुक के ऊँची बर्फ से ढँकल ऊँची पहाड़िन पर बइठल दुश्मन के मार गिरावे खातिर हनीफुद्दीन भीषण पाकिस्तानी गोलाबारी के बावजूद आगे बढ़त रहलन। उनके बहादुरी के कहानी आज भी देश वासी सबके जुबान पर बा। पाकिस्तानी सैनिक मई 1999 में कारगिल सेक्टर में घुसपैठियन के शक्ल में घुसलन आ नियंत्रण रेखा पार कर हमनी के कई चोटिन पर कब्जा कर लेहलस। दुश्मन के ये नापाक हरकत के जबाब देवे खातिर आर्मी, “ऑपरेशन विजय” शुरू कइल, जेमे 30 हजार सैनिक शामिल रहे। ओही में से रहले बहादुर मोहम्मद हनीफुद्दीन। हाल के दौर में देश देख आ पहचान लिहले बा राष्ट्रवादी अउर कठमुल्ला मुसलमानन के। “कठमुल्ला मुसलमान के कौम” देश के हितैषी नइखे। अब देश चाहता सिर्फ राष्ट्रवादी मुसलमानन के जे भारत के मिट्टी से प्यार करे आ सभ देशवासी के साथ मिलजुल के रहे। ई काहे भुलातानी सन कि सभ भारतवासी लोग के पूर्वज तब से एक ही बा जब ना त ईसायत के जनम भइल रहे नाहीं इस्लाम के। फिर काहे पैदा करsतानी भेदभाव अउर कट्टरपूर्ण माहौल?\n(लेखक वरिष्ठ सम्पादक, स्तंभकार अउर पूर्व सांसद हईं)\nस्मृति शेष: वात्सल्य के साक्षात् मूर्ति मृदुला सिन्हा\nHum BhojpuriaDecember 15, 20201min18750\n18 नवम्बर 2020 के दिन भारतीय जनता पार्टी कार्यकर्तन खातिर खासकर बिहार से जुड़ल लोगन खातिर अत्यंत दुःखद रहल, जब मृदुला भाभी( गोवा के भूतपूर्व राज्यपाल मृदुला सिन्हा) के देहावसान हो गइल। सुबह लगभग7बजे ही बिहार के नव-नियुक्त उप-मुख्यमंत्री श्रीमती रेणु देवी के फोन आइल अउर उ चिंता भरल लहजा में कहली- “भइया, मामी के हालत सीरियस हो गइल बा।” ऊ मृदुला जी के मामी कहल करस। मृदुला जी हमरा खातिर हमार प्रिय भाभी रहनी। एही तरे देशभर के कार्यकर्तन में ऊ केहू के भाभी, केहू के चाची, केहू के दीदी, केहू के ताई, केहू के नानी, केहू के दादी, ना जाने का-का रहली। वात्सल्य के साक्षात् ऊ एक अइसन भारतीय विदुषी नारी रहली, जेकर कल्पना भारतीय संस्कृति में आदर्श पत्नी, आदर्श माता अउर आदर्श सामाजिक कार्यकर्ता आ कुशल गृहणी के रूप में होत रहल बा।\nमृदुला भाभी के हृदय में भारतीय संस्कृति अउर खासकर बिहार आ मिथिला के लोक संस्कृति रोम-रोम में बसल रहे। उहाँ के ओ क्षेत्र से आवत रहनी जेकरा बहुत निकट सीतामढ़ी में जनक पुत्री सीता जी के जन्म स्थान बा। ई संयोग कहल जाई कि राजा रामचंद्र के पत्नी सीता पर गहन शोध क के एक अद्भुत उपन्यास लिखे के श्रेय भी मृदुला भाभी के ही जाला। ओ अद्भुत उपन्यास के नाम ह- “सीता पुनि बोली।” सीता के चरित्र के, सीता के मनोदशा के, उनका अंतर्व्यथा के, उनके विडम्बनन के, सीता के समक्ष उपस्थित समस्यन अउर ओ सबके निदान के जवना तरे से रोचक वर्णन डॉ. श्रीमती मृदुला सिन्हा जी “सीता पुनि बोली” में कइले बानी ओके पढ़ के कई बार अइसन लागेला कि उहाँ के अपना चरित्र के वर्णन कर रहल बानी। उहाँ के खुद भी मिथिला के ही रहनी। मृदुला सिन्हा जी बाल्यकाल से ही अइसन संस्कारन में पलनी-बढ़नी, कि उनके संस्कार आ उनके रुचि में लोक संस्कृति, लोक साहित्य, लोक कथा आ लोक गीतन के समन्यव गहराई से पनप गइल।\nओह समय में लड़किन के होस्टल में रख के पढ़ावे वाला ग्रामीण परिवार कम ही होखे। लेकिन मृदुला जी के पिता जी उनके बाल्यावस्था में ही बिहार के लखीसराय के बालिका विद्यापीठ में पढ़े खातिर भेज देहले रहनी। ई विद्यापीठ ओ घरी एतना उच्च कोटि के और अच्छा शिक्षण संस्थान रहे कि ओके बिहार के “वनस्थली” कह के पुकारल जाय। मृदुला जी जब बी.ए. के पढ़ाई करत रहनी तबे उनकर विवाह डॉ. रामकृपाल सिन्हा जी से हो गइल, जे मुजफ्फरपुर में बिहार विश्वविद्यालय के एक कॉलेज में अंग्रेजी के प्राध्यापक रहनी। लेकिन डॉ. रामकृपाल सिन्हा जी के प्रोत्साहन से ना केवल उहाँ ले बी.ए. के परीक्षा पास कइनी बल्कि एम.ए. भी कइनी अउर उहें के प्रोत्साहन से लोक कथा के लिखल शुरू कइनी, जवन साप्ताहिक हिंदुस्तान, नवभारत टाईम्स, धर्मयुग, माया, मनोरमा आदि पत्र पत्रिकन में लगातार छपत रहल। बाद में ये सब लोक कथा के दू खण्ड में ” बिहार की लोक कथाओं” के नाम से प्रकाशन कइल गइल।\n1968 में डॉ. रामकृपाल सिन्हा भाई साहब एम.एल.सी. होके पटना अइनी। हम भागलपुर में आयोजित वर्ष 1966 के संघ शिक्षा वर्ग पूरा कर पंडित दीनदयाल उपाध्याय जी के आशीर्वाद से भारतीय जनसंघ में शामिल हो गइल रहनी। हम पटना महानगर के एक सामान्य सक्रिय कार्यकर्ता के रूप में काम करत रहनी। साथ ही हिन्दुस्थान समाचार में रिपोर्टर भी रहनी। पटना महानगर में जे भी प्रमुख कार्यकर्ता पटना आवे, उनके देखभाल के जिम्मेवारी सामान्यतः हमरे के देहल जाय। एसे हम रामकृपाल भाई साहब के सम्पर्क में 1968 में अइनी। जब बिहार में 1971 में कर्पूरी ठाकुर जी के नेतृत्व में संयुक्त विधायक दल के सरकार बनल त जनसंघ कोटा से डॉ. रामकृपाल सिन्हा जी कैबिनेट मंत्री भी बननी। अप्रैल 1974 में जब उहाँ के एम.एल.सी. के कार्यकाल समाप्त भइल तब रामकृपाल भाई साहब भारतीय जनसंघ के टिकट पर राज्यसभा के सदस्य निर्वाचित होके दिल्ली आ गइनी।\n1977 में जब जनता पार्टी के सरकार बनल तब रामकृपाल सिन्हा जी के मोरारजी देसाई मंत्रिमंडल में संसदीय कार्य मंत्रालय एवं श्रम मंत्रालय में राज्य मंत्री बनावल गइल।\n1980 में जब उहाँ के राज्यसभा के कार्यकाल समाप्त हो गइल, त उहाँ के वापस मुजफ्फरपुर जाके बिहार विश्विद्यालय में पढ़ावे लगनी। लेकिन, मृदुला भाभी दिल्ली में ही रह गइनी। काहे कि तीनू बच्चा नवीन, प्रवीण और लिली छोट रहे लोग अउर दिल्ली में ही पढ़त रहे। ओ समय बिहार प्रदेश के संगठन मंत्री श्री अश्विनी कुमार जी राज्य सभा में आ गइल रहनी अउर रफी मार्ग पर विट्ठल भाई पटेल भवन में 301 अउर 302 नं. कमरा में रहत रहनी। मृदुला भाभी अउर उनकर बच्चा लोग 302 नं. कमरा में आ गइनी। माननीय अश्विनी कुमार जी 301 नं. कमरा के बॉलकनी के घेर के एक छोटा सा कमरा बनवा लेले रहीं आ ओही में रहत रहनी। हमनी पटना के कार्यकर्ता जब दिल्ली जाईं त 302 नं. के कमरा में जेमे एक सोफा आ एक बेड लागल रहे ओही पर सोईं जा। 302 नं. कमरा में हमनी के भोजन बने। भोजन, जलपान, चाय, नास्ता आदि के पूरा जिम्मेवारी मृदुला भाभी अपना ऊपर उठा लेहले रहनी। चाहे हम पटना से दो या चार लोग भी जाईं, सबका के ओतने प्यार से पूछ-पूछ के मनपसंद भोजन बना के खियावल अउर सबके देखभाल कइल, केहू के कवनो तकलीफ ना होखे, एकर ख्याल उहें के करीं। कपड़ा गंदा हो जाये त बी.पी. हाउस से धोबिन के बोला के कपड़ा देके धुलवावल, इहाँ तक कि जब हम पटना वापस लौटीं त पराठा-सब्जी बना के ट्रेन में खाए के वास्ते दे देहल, एतना सारा कुछ करत रहनी। उहाँ के बात इयाद कइला पर आँख भर आवेला। हमरा के त एतना प्यार देत रहीं जेतना आपन भाभी लोग भी ना देहले होई।\nजब उहाँ के भारतीय जनता पार्टी के महिला मोर्चा के राष्ट्रीय अध्यक्ष बननी, महिला आयोग के अध्यक्ष बननी, तब उहाँ के ग्वालियर के महारानी विजया राजे सिंधिया पर उपन्यास लिखनीं। चाहे मामला व्यक्तिगत या राजनीतिक रहे, जब भी उहाँ के दुविधा में रहीं त हमरा से जरूर बात करीं। जब कहीं कुछ काम ना हो पावत रहे त हमरे से ही कहीं। जब उहाँ के गोवा के राज्यपाल बननी त हमरा के सपत्निक गोवा बोलववनी। राजभवन में ठहरवनी। कई बार त उहाँ के अपने रसोई घर में घुस जाईं अउर मना कइला पर कहीं, “मेरे देवर जी आए हैं। मैं स्वयं उन्हें उनके मनपसंद बिहारी व्यंजन बनाकर खिलाऊँगी।” ई सब घटना सबके बतावल भी मुश्किल बा।\nहम उहाँ के अपने विद्यालय द इंडियन पब्लिक स्कूल, देहरादून में एक कार्यक्रम में बोलवनी त उहाँ के आगमन के दिने उत्तराखंड के राज्यपाल राजभवन के गाड़ी अपने ए.डी.सी. के साथ एयर पोर्ट भेजनी। उहाँ के राजभवन के गाड़ी में ना बइठ के हमरा गाड़ी में बइठनी आ कहनी कि “मैं राज भवन में न ठहर कर अपने देवर जी के यहाँ ही ठहरूँगी।” उहाँ के हमरा विद्यालय परिसर के हमरा आवास पर ही रूकनी अउर एक दिन के कार्यक्रम खातिर आइल रहनी पर चार-पाँच दिन रुकनी। अइसन अनेकों संस्मरण बा। अभी कुछ महीने पहिले महान साहित्यकार, लेखक, सांसद डॉ. शंकर दयाल सिंह जी के पुत्री डॉ. रश्मि सिंह अपना आवास पर9अप्रैल के एक कार्यक्रम में मृदुला भाभी अउर हमरा के साथे बोलवनी। ओह कार्यक्रम में मृदुला भाभी हमरा के शाल ओढ़ा के सम्मानित कइनी। उहाँ के हमरा प्रति एतना सम्मान रहे। उहाँ के जब लागल कि उहाँ के कार्यक्रम में आइल बानी त हमरो सम्मान मिले के चाहीं। अइसन विदुषी भारतीय नारी रहनी मृदुला जी। उहाँ के कवना प्रकार से श्रद्धांजलि अर्पित कइल जाय ई समझ मे नइखे आवत। उहाँ के व्यक्तित्व बार-बार ईयाद आ रहल बा। एक बार दीदी मां साध्वी ऋतंभरा जी के वृन्दावन आश्रम में एक कार्यक्रम में उहाँ के मंच पर बइठल रहनी आ हम उहाँ के ठीक सामने नीचे के कुर्सी पर बइठल रहनी। उहाँ के अपना भाषण में मंच पर से कहनी कि” मेरे सामने मेरे देवर जी आर.के.सिन्हा बैठे हैं।” मैंने भी कहा फिर अपने देवर को एक गीत सुना दीजिएगा। उहाँ के आपन भाषण समाप्त कइला के बाद एक लोकगीत गाके सुनवनी। सारा श्रोतागण खुशी से झूम उठल। ई हमार मर्मस्पर्शी क्षण ही रहे। एही तरे बिहार हिंदी साहित्य सम्मेलन के, पटना में “शताब्दी समारोह” मनावल जात रहे। हम स्वागताध्यक्ष रहनीं। ओह समय के तत्कालीन राज्यपाल अउर अब देश के राष्ट्रपति रामनाथ कोविंद जी के आमन्त्रित कइले रहनी। मृदुला भाभी के भी हम आग्रहपूर्वक बोलवले रहनी। उहाँ के पटना अइनी। दुनू तत्कालीन राज्यपाल सब के साथ मंच पर बइठे के सौभाग्य मिलल। उहाँ के मंच पर बइठले-बइठल रामनाथ कोविंद जी के हमरा बारे में बहुत सारा बात कह गइनी। ऊ सब ईयाद कर के मन भर आवता।\nईश्वर से प्रार्थना बा कि उहाँ के पवित्र आत्मा के चीर शांति प्रदान करीं अउर डॉ. रामकृपाल सिन्हा जी, नवीन, प्रवीण, लिली अउर सभ परिवार जन आ उनके चाहे वाला लाखो कार्यकर्ता भाई लोग के शोक के घड़ी में शक्ति अउर संबल प्रदान करीं। अइसन महान कार्यकर्ता बार-बार भाजपा में आवत रहे। ओम शांति! ओम शांति!! ओम शांति!!\nए कठमुल्लन से अब उदारवादी आ राष्ट्रभक्त मुसलमान लोग लड़ो\nHum BhojpuriaNovember 23, 20201min21836\nफ्रांस अउर इटली में जेहादी कठमुल्लन के करतूतन से सारी दुनिया स्तब्ध बा। ई लोग बेवजह कत्लेआम करे से बाज नइखे आवत। बम बिस्फोट आ कत्लेआम कइल जा रहल बा। ई लोग कोरोनो के विश्वव्यापी काल में सारी दुनिया के सामने एगो लमहर चुनौती पेश क देले बा। सबसे गम्भीर बात ई बा कि ए कठमुल्लन के बहुते मुसलमान सबके साथ आ समर्थन मिल रहल बा। विश्वभर से आ भारत में भी। उम्मीद के किरण जवन आइल बा उ ई कि जावेद अख्तर, शबाना आजमी आ नसीरुद्दीन शाह जइसन कुछ खास मुस्लिम हस्ती फ्रांस हमला के निंदा कइले बा। ई लोग मुनव्वर राणा सरीखे कुछ मुस्लिम धार्मिक अउर राजनीतिक नेतन के जरिए देहल गइल अपमानजनक बयान के खारिज क देहले बा जेमे ऊ लोग फ्रांस में भीषण हत्यन के तर्कसंगत होखे के बात कहले रहे।\nसंवेदनशील सवालन पर खामोशी-\nअभी तक देश के असरदार मुस्लिम लेखक, कलाकार आ बुद्धिजीवी मुसलमान सबसे जुड़ल संवेदनशील सवालन पर गम्भीर चुप्पी साध लेहल करत रहे। ए आलोक में मुख्य रूप से जावेद अख्तर, शबाना आजमी अउर नसीरुद्दीन शाह के खुल के सामने आइल स्वागत योग्य बा। इहे मौका बा जब आमिर खान, शाहरुख खान, सलमान खान अउर बाकी तमाम असरदार मुसलमान लोग कठमुल्लन के हरकतन के खारिज क के उनके सभ्य मुसलमान सबसे अलग-थलग करे। उनका ऑस्ट्रिया के वियना शहर में भइल भीषण”आतंकी” हमला के भी निंदा करे के होई। वियना में मारल गइल बंदूकधारी हमलावर इस्लामिक स्टेट के समर्थक रहे।\nवियना के कुछ हथियार बंद बंदूकधारी सब छह जगहन पर गोलीबारी कइल जेमे बहुत से लोग मारल गइल अउर दर्जनो अभी भी मौत से संघर्ष कर रहल बाड़े। ए आतंकी हरकत के निंदा खातिर भी महत्वपूर्ण मुसलमान सबके आगे आवे के होई। ओ सबके अब चुप नइखे बइठे के। मुस्लिम बुद्धिजीवी सबके साथ दिक्कत ई बा कि ऊ सब अपने समाज के कठमुल्लन आ गुंडन से डरे ला। ओकनी से लड़े खातिर कबो सामने ना आवे। ना जाने काहे ए सबसे एतना डरे ला लोग। एही से ई गुंडा सब आतंक मचावेलन। रउआ सबके वफ़ादारी धर्म के साथ जरूर रहे के चाहीं, लेकिन राष्ट्रहित के ताक पर रख के ना, राष्ट्रहित त सर्वोपरि होखे के चाहीं।\nचीन पर चुप्पी-\nचीन में मुसलमान सब के साथ का हो रहल बा, ये पर कवनो कठमुल्ला आवाज ना उठावे। उहाँ केहू के गर्दन ना काटल जाला आ गोली ना मारल जाला। के ना जाने कि चीन में मुसलमान सब पर लगातार भीषण अत्याचार हो रहल बा। चीन मुस्लिम बहुल शिनजियांग प्रांत में रहे वाला मुसलमान सबके कस रखले बा। वो लोग के खानपान के स्तर पर ऊ सबकुछ मजबूरी में करे के पड़ रहल बा, जवन उनका धर्म में पूर्णरूप से निषेध बा। ई सबकुछ शासक कम्युनिस्ट पार्टी के इशारा पर ये लोग के धर्म भ्रष्ट करे खातिर हो रहल बा। सारी इस्लामी दुनिया ये अत्याचारन पर चुप बा। कहीं कवनों प्रतिक्रिया सुनाई नइखे देत।\nइस्लामिक देशन के संगठन ऑर्गनाइजेशन ऑफ इस्लामिक कारपोरेशन(ओआईसी) चीन में मुसलमानन पर हो रहल ज्यादतिन पर एक शब्द विरोध के दर्ज नइखे कइले। पाकिस्तान भी पूरी तरह चुप बा। ऊ त चीन के खिलाफ कबो ना बोली। ऊ चीन के पूरा तरह गुलाम बन चुकल बा। इहे स्थित सऊदी अरब आ ईरान के भी बा। शिनजियांग प्रांत के मुसलमान सबके री-एजुकेशन कैम्प सब में ले जाके कम्युनिस्ट पार्टी के विचारधारा से रू-ब-रू करवावल जा रहल बा। बतावल जा रहल बा कि ये शिविरन में अभी दस लाख से अधिक चीनी मुसलमान लोग बा। इहाँ ये लोग से जबरन इस्लाम के निंदा करे के कहल जाला। ये लोग के डेरवावल,धमकावल जाला। अइसन आहार देहल जाला जवन इस्लाम में हराम मानल जाला। ई सब कुछ एह खातिर हो रहल बा ताकि चीनी मुसलमान कम्युनिस्ट विचारधारा अपना लेस। ऊ लोग इस्लाम के मूल शिक्षा से दूर हो जास।\nगौर करीं कि चीन के खिलाफ हमरा देश के वामपंथी आ सेक्युलरवादी भी कबो ना बोले। मजाल बा कि ई लोग कभी कठमुल्लन या फिर चीन के मुस्लिम विरोधी अभियान पर एक शब्द बोले। ये लोग के तबो जबान सिल गइल रहे जब भारत में ट्रिपल तलाक के खिलाफ कानून बनत रहे। ई लोग तबो ना मानत रहे कि भारत में मुस्लिम औरत सब के स्थिति बहुत खराब बा।\nबुनियादी सवालन से परहेज काहे-\nफ्रांस में हत्यारन के हक में मुंबई, भोपाल अउर सहारनपुर में प्रदर्शन करे वाला मुसलमान महंगाई, बेरोजगारी या अपना इलाका में नया इस्कूल, कॉलेज या अस्पताल खुलवावे आदि के माँग के लेके कभी सड़क पर ना उतरे। का केहू बता सकsता कि ई लोग अपना बुनियादी सवालन के लेके भी सड़कन पर उतरी? का ये लोग खातिर महंगाई, निरक्षरता या बेरोजगारी जइसन सवाल गौण बा? का कबो देश के मुसलमान, किसान, दलित, आदिवासी या समाज के अन्य कमजोर वर्ग के हित खातिर भी आगे आइल बा? कभी ना। लेकिन ई लोग ओ हत्यारन खातिर सड़क पर आ जाला जे मासूमन के फ्रांस या आस्ट्रिया में मारेला। ई लोग कबो कश्मीर में इस्लामिक कट्टरपंथी सबके हाथे मारल गइल पंडित सब खातिर ना लड़े। ये लोग के अपना के हमेशा विक्टिम बतावे के शौक बा। ई लोग सिर्फ अपने अधिकार के बात करेला। ई लोग कर्तव्यन के चर्चा करते हत्थे से उखड़ जाला। अब देखीं जवना मुनव्वर राणा के ई देश दिल से प्यार देले बा ऊ आदमी विक्षिप्त के तरह बात कर रहल बा। काहे लिबरल मुसलमान राणा के कसके ना कोसे ताकि ओकरा एहसास हो जाय कि ऊ केतना नीच बन्दा बा। राणा ई साबित क देहलन कि ऊ उन्मादी, असहिष्णु आ कट्टर हउअन। ऊ घोर कट्टर, साम्प्रदायिक आ सामंती निकललन। लेकिन मुसलमानन के बौद्धिक वर्ग उनके कहे पर चुप्पी सधले बा। मुस्लिम बुद्धिजीवी लोग के साथे इहे समस्या बा कि ऊ आतंकवाद के लेके उदासीन रहेला। एही से पूरा मुस्लिम बिरादरी नाहक कटघरा में आ जाला। अभी भारत अउर पूरी दुनिया देख रहल बा कि बात-बात पर हस्ताक्षर अभियान चलावे वाला बुद्धिजीवी, वाममार्गी, सेक्युलर वगैरह जेहादी आतंकवाद के खिलाफ कवना तरे स्टैंड लेला।\nजहाँ तक भारत के बात बा त औसतन मुसलमान हिन्दू सबसे उम्मीद राखेला कि ऊ नास्तिकता के हद तक सेक्युलर हो जाय लेकिन ऊ लोग खुद कठमुल्ला बनल रहे। ई विकृत आ ओछी मानसिकता ह। एके भारत के आम जनता द्वारा अच्छी तरह पहचान लेहल गइल बा। अब भारत अपना देशवासी मुसलमान सबसे उम्मीद करsता कि ऊ लोग अपने ही कौम के कठमुल्लन से लड़े। उनके परास्त करे। उनका ए जंग में देश के समर्थन मिली अउर तब उनका एक स्वाभिमानी आ राष्ट्रवादी कौम के रूप में पूरा सम्मान भी मिली।\nबल्लभगढ़ से यूरोप तक फइलल इस्लामिक जेहादी\nHum BhojpuriaNovember 11, 20201min10830\nकवनो युवक-युवती में प्रेम भइल या एकतरफा प्रेम भइल सदियन से चलत आ रहल सामान्य बात बा। इहो होला कि अनेक बार एक दोसरा के चाहे वाला में कई कारन से विवाह भी ना होखे। एकर तमाम वजह हो सकsता जेकर चर्चा क के राउर समय बर्बाद नइखीं करे के चाहत। लेकिन कवनो कन्या से एकतरफा प्रेम कइल आ फेर ओकरा पर आपन धर्म बदल के इस्लाम धर्म स्वीकार कर शादी करे के जिद्द करे वाला इंसान के रउआ का कहेम। बेशक ऊ त मानसिक रूप से विक्षिप्त ही होई। एके जेहादी अउर कट्टरपंथी मानसिकता भी कहल जा सकsता। अइसन विक्षिप्त इंसान केतना भयानक कदम उठा सकsता, ई हाले में पूरा देश हरियाणा के औद्योगिक शहर बल्लभगढ़ शहर में देखले बा। ई राष्ट्रीय राजधानी दिल्ली के करीब हीं बा। उहाँ बीकॉम के पढ़ाई कर रहल 21 वर्षीय मेधावी छात्रा निकिता तोमर के एक सिरफिरा कट्टरपंथी विक्षिप्त नवयुवक के द्वारा अपना एक मित्र के मदद से हत्या कर देहल गइल। ओके 21 साल के तौसीफ नाम के इंसान खाली ए खातिर गोली से भून दिहलस कि ऊ निकिता से एकतरफा प्यार करत रहे आ ओकरा पर साथ भाग के अउर धर्म परिवर्तन करके शादी करे के दबाव बनावत रहे जेमे असफल भइला पर ऊ ये अपराध के अंजाम दिहलस। पुलिस के शुरुआती तफ्तीश अउर निकिता के माँ के बयान से साफ बा कि तौसीफ आ ओकर माँ भी लगातार निकिता पर दबाव डालत रहे लोग कि ऊ इस्लाम धर्म के स्वीकार करके उनकर बहू बन जाय। ऊ ई सब ना कइलस त ओकर जान ही ले लेहल गइल। एकरा पहिले निकिता के अपहरण भी कइल गइल रहे।\nताज्जुब त ई हो रहल बा कि अइसन भयावह घटना के बाद भी ऊ सारा लोग चुप बा जे हाथरस में एक दलित कन्या के बलात्कार अउर हत्या के घटना के ले के सोशल मीडिया से ले के सड़कन तक उतर आइल रहे। का ऊ लोग अपना चुप्पी के वजह के जरा खुलासा भी करी? का केहू इहो बताई कि भारत में ऊ कौन सा तत्व बा जे तौसीफ जइसन नवजवानन के जेहादी बना रहल बा? जवना उम्र में तौसीफ के पढ़ाई-लिखाई पर ध्यान देवे के चाहत रहे, ओ उम्र में ऊ एक युवती पर धर्म परिवर्तन के दबाव बनावत रहे।\nआरोपी तौसीफ के संबंध हरियाणा के सम्पन्न कांग्रेसी परिवार से बा। ओकर दादा कबीर अहमद विधायक रहल बाड़े। ओकर चाचा खुर्शीद अहमद हरियाणा के पूर्व मंत्री रहलन। नूंह से कांग्रेस विधायक आफताब अहमद ओकर चचेरा भाई हउअन। का जवन राहुल गाँधी आ प्रियंका गाँधी हाथरस के घटना पर सड़क पर उतरल रहे लोग ऊ अपना पार्टी के विधायक के भतीजा के खिलाफ भी तत्काल कठोर कार्रवाई के माँग करी अउर निकिता के घर जाके उनका घर वालन के भी सांत्वना दी? फिलहाल उनके अल्पसंख्यक प्रेम के पूर्व के इतिहास के कारण अइसन लागत त नइखे। बल्लभगढ़ घटना के तीन दिन बाद तक गाँधी परिवार के तरफ से कवनो प्रतिक्रिया तक ना आइल रहे। फिलहाल तौसीफ आ ओकर साथी रेहान के त हरियाणा पुलिस गिरफ्तार कर लेले बा। पर एक निर्दोष बच्ची के जान त चल गइल। निर्भया, हाथरस अउर अब बल्लभगढ़ के घटना में हिंसा के बर्बर अतिरेक बा। ई भी विचार करे के होई कि तौसीफ जइसन अपराधी कइसे आ काहे बनेला? ये बिंदु पर अपराध शास्त्री के अउर राजनेता लोग के भी गम्भीरता से सोचे के होई।\nकाबू पावल जाय जेहादी मानसिकता पर\nयाद रखीं कि बल्लभगढ़ के घटना एकतरफा प्रेम तक ही सीमित नइखे। एकर एक बड़ा आयाम जेहादी मानसिकता भी बा, जवन सारी दुनिया में तेजी से फइल रहल बा। अब जरा देखीं कि यूरोप के जवन देश दुनिया में सबसे ज्यादा मुस्लिम शरणार्थिन के शरण देहलस ओकरा बदला में का मिलल? सीरिया, अफगानिस्तान, रोहिंग्या के शरणार्थिन के सबसे ज्यादा शरण फ्रांस, जर्मनी, स्वीडन, इंग्लैंड आ ऑस्ट्रेलिया ही देहलस। जर्मनी सीरिया में गृह युद्ध के दौरान 1 लाख शरणार्थिन के शरण देवे वाला खास देश रहल। गौर करीं कि कवनो मुस्लिम मुल्क त उपर्युक्त देशन के शरणार्थिन के अपना इहाँ ना बुलवलस। काहे? का सभी पचास से ज्यादा इस्लामिक राष्ट्र जेहादिन के मूक समर्थन करत रहे?\nविगत कुछ समय पहिले स्वीडन में जे कुछ घटल ओके दुनिया देखलस। करीब एक दशक पहिले स्कैंडिनेवियायी देश जइसे स्वीडन, फिनलैंड, डेनमार्क में इस्लाम के उपस्थिति नाम मात्र के ही रहे, लेकिन सीरियाई अरब शरणार्थिन के खुले दिल से स्वीकार करे के उदारता के कारण ही आजकल उहाँ जिहादी सब जम के बवाल काट रहल बा। कारण ई बतावल जा रहल बा कि उहाँ पर कुछ शरारती तत्व कुरान के साथ अनादर कइल। स्वीडिश जनता के त अपना काम आ मौज-मस्ती से भरपूर जिंदगी के अलावा और कवनों शरारतीपूर्ण कार्य से कभी कवनों मतलब ही ना रहल। फिर भी अफवाह फइलला के बाद उहाँ पर तगड़ा बवाल काटल गइल। ओही शरणार्थी मुसलमान सबके भीड़ सड़कन पर उतर आइल जेके स्वीडन सीरियाई कत्लेआम से बचाके अपना देश में शरण देले रहे। ये पूरा हिंसा के पीछे उहे शरणार्थी सब रहे जेके स्वीडन के सरकार मानवता के आधार पर अपनही देश में शरण देले रहे। ई बा ये जेहादी मानसिकता वालन के एहशान फरामोशी।\nमतलब बल्लभगढ़ से लेके स्वीडन तक एक ही प्रकार के कट्टर जेहादी मानसिकता साफतौर पर नजर आ रहल बा। ई सारा संसार में उठल-पुथल मचा के रख देले बा। ये मानसिकता में लोकतांत्रिक तरीका से बहस खातिर कवनों जगह नइखे। बोलबs त मार दिहल जइबs। एमे कवनों इंसान के हत्या चाहे मासूमन के मजहब के नाम पर मार देहल सामान्य सा बात ही मानल जाला। निकिता के साथ इहे त भइल। चूंकि ऊ लफंगा तौसीफ से शादी करे से मना कइलस, ओके सरे राह पहिले खींच के अपहरण करे के कोशिश कइल गइल आ जब उ तइयार ना भइल त गोली मार दिहल गइल।\nई मत भूलीं कि इहे जेहादी सब अपने देश के बैंगलुरू जइसन आधुनिक महानगर में कुछ समय पहिलही जम के आगजनी कइले रहे। एकर वजह ई बतावल गइल रहे कि बैंगलुरू में कांग्रेस के एक विधायक के एक कथित रिश्तेदार पैगम्बर मोहम्मद के लेके सोशल मीडिया पर कवनो अपमानजनक पोस्ट कर देले रहलन, जवना के प्रतिक्रिया में ई सुनियोजित व्यापक हिंसा भइल। अब सवाल ई बा कि का विरोध जतावे खातिर हिंसा के ही सहारा लेहल जाई? आखिर मुस्लिम समाज के जेहादी तत्व कानून के अपना हाथ में काहे लेते जा रहल बा? ई हम बल्लभगढ़, बैंगलुरू, यूरोप वगैरह सब जगह देख रहल बानी। अइसन क के ई जेहादी सब इस्लाम के बदनाम ही त करsता। ये लोग के शांति से रहे अइबे ना करे। पड़ोसी पाकिस्तान में ई जेहादी ही शिया अउर अहमदी लोग के मारत रहेला। उनका मस्जिद पर बम बिस्फोट करेला। ई समझ में ना आवे कि दरअसल ई लोग चाहेला का? फिलहाल त सारी दुनिया के सामने कोविड-19 अउर इस्लामिक चरमपंथी दुनु लमहर चुनौती के रूप में सामने आइल बा। कोविड-19 के त वैक्सीन मिल ही जाई पर तौसीफ जइसन जालिम जेहादिन के दुनिया कइसे मुकाबला करी? ये विषय पर सारी दुनिया के विशेषकर इस्लामिक राष्ट्रन के खासकर इस्लामिक धर्म गुरुअन के त तत्काल सोचे के होई। कहीं अइसन ना होखे कि ये कुकृत्यन के व्यापक प्रतिक्रिया से भारी नुकसान हो जाय। अइसन स्थिति से सबका बचें के चाहीं।\n( लेखक वरिष्ठ सम्पादक, स्तम्भकार अउर पूर्व सांसद हईं)\nनिजी क्षेत्रन के प्रोत्साहन देवे पोलिटिकल पार्टी\nHum BhojpuriaOctober 26, 20201min11750\nबिहार एक बार फेर चुनावी समर खातिर तैयार बा। राज्य में राजनीतिक माहौल गरमा गइल बा। नेता लोग के जनसंपर्क अभियान जारी बा। केतना अच्छा होइत अगर अबकी बिहार विधान सभा चुनाव जाति के सवाल के बजाय विकास के मुद्दा पर ही लड़ल जाइत। ये मसला पर सभ क्षेत्रन में गम्भीर बहस होखे। सब दल अपना विकास के रोडमैप जनता के सामने रखे। दुर्भाग्यवश बिहार में विकास के सवाल गौड़ होते जा रहल बा। हम पिछला राज्य विधान सभा चुनाव भी देखले रहीं। तब कैम्पेन में विकास के सवाल पर महागठबंधन के नेता लोग फोकस ही ना कर पावत रहे। अभी त प्रधानमंत्री नरेंद्र मोदी विकास के सब कैंपेन के केंद्र में लाके खड़ा कर देले बाड़न।\nपिछला चुनाव में त एनडीए के खिलाफ खड़ा तमाम शक्ति राज्य के विकास के बिंदु पर बात करे से भी कतरात रहे। ओ सब में जाति के नाम पर वोट हासिल करे के होड़ सा मचल रहे। एही मानसिकता के चलते बिहार विकास के दौड़ में बाकी राज्यन से कहीं बहुत पीछे छूट गइल। ई सही में बड़ी गम्भीर मसला बा। बिहार में जाति के राजनीति करे वाला लोग के कारण ही राज्य में औद्योगिक विकास ना के बराबर भइल। रउए बता दीं कि बिहार में बिगत तीस साल में कवन औद्योगिक घराना आपन कवनो इकाई लगवलस ? टाटा, रिलायंस, महिंद्रा, गोयनका, मारुति, इंफोसिस जइसन कवनो भी बड़हन कम्पनी बिहार में निवेश कइल उचित तक ना समझल आ यही के नतीजा ह कि बिहार के नौजवान के अपना घर के आसपास कवनो कायदा के नौकरी ना मिले। उनका घर से बाहर दूर निकलहीं के पड़ेला। आप दिल्ली, मुंबई, पुणे, चेन्नई, हैदराबाद, बैंगलुरू, लुधियाना समेत देश के कवनो भी औद्योगिक शहर में चल जाईं, उहाँ पर रउआ बिहारी नौजवान हर तरह के नौकरी करत मिली। का बिहार में जाति के राजनीति करे वाला लोग ये सवाल के कवनो जवाब दे पाई कि उनके गलत नीतियन के कारण ही राज्य में निजी क्षेत्र से कोई निवेश करे के हिम्मत तक ना करे।\nइयाद रख लीं कि आंध्र प्रदेश, महाराष्ट्र, कर्नाटक, गुजरात, तमिलनाडू जइसन राज्यन के तगड़ा विकास एही से हो रहल बा काहे कि उहाँ हर साल भारी निजी क्षेत्र के निवेश आ रहल बा। केंद्र सरकार हर साल एगो रैंकिंग जारी करेला कि देश के कवना राज्य में कारोबार कइल आसान आ कहाँ सबसे मुश्किल बा। सरकार हाल हीं में “ईज ऑफ डूइंग बिजनेस” के रैंकिंग जारी कइलस। एमे पहिला पायदान पर आंध्र प्रदेश बा। एकर मतलब बा कि देश में आंध्र प्रदेश में कारोबार कइल आज के दिन सबसे आसान बा। तेलांगना दूसरा पायदान पर बा। हरियाणा तीसरा नम्बर पर बा। कारोबार करे में आसानी के मामला में आंध्र प्रदेश चौथा त झारखंड पाँचवा स्थान पर बा। उहें छत्तीसगढ़ 6वाँ, हिमाचल प्रदेश 7वाँ आ राजस्थान 8वाँ स्थान पर बा। एकरा अलावे पश्चिम बंगाल अबकी बार शीर्ष 10 में शामिल होते हुए 9वाँ नम्बर पर पहुँच गइल बा। उहवें गुजरात ईज ऑफ डूइंग बिजनेस के मामला में 10वाँ पायदान पर बा। लेकिन बिहार त एमे 15वाँ स्थान तक कहीं नइखे। कइसे होई बिहार के विकास? दरअसल ये रैंकिंग के उद्देश्य घरेलू अउर वैश्विक निवेशक सबके आकर्षित करे खातिर कारोबारी माहौल में सुधार लावे खातिर राज्यन के बीच प्रतिस्पर्धा शुरू कइल बा। सरकार राज्यन के रैंकिंग के कंस्ट्रक्शन परमिट, श्रम कानून, पर्यावरण पंजीकरण, इन्फॉर्मेशन तक पहुँच, जमीन के उपलब्धता अउर सिंगल विंडो सिस्टम के आधार पर मापी करेला।\nउपर्युक्त रैंकिंग से बिहार के सब नेता आ दल के सबक लेहीं के चाहीं। ये लोग के पता चल गइल होई कि उनका राज्य के स्थिति कारोबार करे के लिहाज से कतई उपयुक्त नइखे। ई सही बा कि पिछले लंबा समय से बिहार में औद्योगिक क्षेत्र के विकास थम सा गइल बा। अब बिहार में जवन भी नया सरकार बने ओकरा देश के प्रमुख उद्योग अउर वाणिज्य संगठन जइसे फिक्की, सीआईआई या एसोचैम से तालमेल रख के उद्योगपति सबके राज्य में निवेश करे खातिर प्रयास करे के होई। ई केहू के बतावे के जरूरत नइखे कि बिहार के औद्योगिक क्षेत्र में पिछड़ापन के कई कारण बा। जइसे कि राज्य में नया उद्यमी आ पहिले से चल रहल उद्योग के मसलन के हल करे खातिर कवनो सिंगल विंडो सिस्टम नइखे बनावल गइल। बिहार में आपन कारोबार स्थापित करे वाला उद्योग खातिर भूमि आवंटन के कवनों ठोस व्यवस्था ना कइल गइल आ राज्य में इंफ्रास्ट्रक्चर के मजबूत करे के जरूरत तक ना समझल गइल।\nअर्थात बिजली-पानी के आपूर्ति के व्यवस्था तक पक्का नइखे। सड़कन के खस्ताहाल बा। पब्लिक ट्रांसपोर्ट व्यवस्था बेहद खराब बा। स्वास्थ्य सेवा भी भगवान भरोसे बा। हालांकि नीतीश जी के शासन में विकास के प्रयास कम भइल, अइसन भी नइखे। पर लालू राज्य में जवन छवि राज्य के बन गइल ओके निवेशक सबके मन से निकालल आसान भी त नइखे। ये सब हालात में बिहार में के निवेशक आके निवेश करी भला? बिहार में फूड प्रोसेसिंग, कृषि आधारित हजारों उद्योग, सुपर स्पेशलिटी अस्पताल, इलेक्ट्रॉनिक हार्डवेयर उद्योग, कपड़ा, कागज और आईटी उद्योग वगैरह के भारी विकास संभव बा। ए तरफ ध्यान त देवहीं के परी।\nबिहार काहे ना बनल औद्योगिक हब\nविगत 20-25 साल के दौरान देश के अनेक शहर मैन्युफैक्चरिंग अउर सेवा क्षेत्र के हब बनत चल गइल। पर ये लिहाज से बिहार पिछड़ गइल। बिहार के कवनो भी शहर नोएडा, मानेसर, बद्दी या श्रीपेरंबदूर ना बन सकल। नोएडा अउर ग्रेटर नोएडा के हीं देखीं। इहाँ इलेक्ट्रॉनिक सामान आ आटोमोबाइल सेक्टर से जुड़ल सैकड़न उत्पाद के उत्पादन हो रहल बा। एकरा अलावा इहाँ सैकड़ों आईटी कंपनी सब में लाखों नौजवानन के रोजगार मिल रहल बा जेमे एगो बड़ा प्रतिशत बिहारी जवानन के भी बा। एने दक्षिण कोरिया के एलजी इलेक्ट्रॉनिक्स, मोजर बेयर, यमाहा, न्यू हालैंड ट्रेक्टर्स, वीडियोकॉन इंटरनेशनल श्रीराम होंडा पॉवर इक्विमेंट अउर होंडा सियल नॉएडा- ग्रेटर नॉएडा में तगड़ा निवेश कइले बा।\nएही तरे से हरियाणा के शहर मानेसर एगो प्रमुख औद्योगिक शहर के रूप में स्थापित हो चुकल बा। मानेसर गुड़गांव जिला के एगो तेजी से उभरत औद्योगिक शहर ह। साथ ही ई दिल्ली के राष्ट्रीय राजधानी क्षेत्र एनसीआर के एगो हिस्सा भी ह। मानेसर में ऑटो और ऑटो पार्ट्स के अनेक इकाई खड़ा हो चुकल बा। एमे मारुति सुजुकी, होंडा मोटर साइकिल एंड स्कूटर इंडिया लिमिटेड शामिल बा। इहाँ भी लाखों लोग काम करेला जेमे बड़ी संख्या में बिहारी बाड़न। मानेसर के रउआ उत्तर भारत के श्रीपेरंबदूर मान सकेनी। तमिलनाडू के श्रीपेरंबदूर में भी ऑटो सेक्टर के कम से कम 12 बड़हन कम्पनी उत्पादन कर रहल बा आ एही सब कम्पनीन के पार्ट्-पुर्जा सप्लाई करे खातिर सैकड़न सहयोगी उद्योग भी चल रहल बा।\nआ अब चलीं महाराष्ट्र के चाकण में। चाकण पुणे से 50 किलोमीटर अउर मुंबई से 160 किलोमीटर के दूरी पर स्थित बा। इहाँ पर बजाज ऑटो अउर टाटा मोटर्स के अनेक इकाई बा। ये दुनू बड़हन कम्पनीन के इकाईं आ गइला के बाद चाकण अपने आप में एक खास मैन्युफैक्चरिंग हब के रूप ले चुकल बा। इहाँ हजारों पेशेवर अउर श्रमिक काम कर रहल बाड़े। अब महिंद्रा समूह भी चाकण में दस हजार करोड़ रुपया के लागत से आपन एगो नया इकाई स्थापित करे के फैसला कइले बा। वाल्कसवैगन भी इहाँ आ चुकल बा। एकरा अलावे भी देश के अनेक शहर एही तरे मैन्युफैक्चरिंग चाहे सेवा क्षेत्र के केंद्र बनल।\nदूसरा तरफ जवन बिहार टाटा नगर अउर डालमिया नगर जइसन निजी औद्योगिक शहर आजादी से पहिले बसा रखले रहे, ओही बिहार के कवनो शहर काहे मैन्युफैक्चरिंग चाहे सेवा क्षेत्र के हब ना बन सकल ? ये बिहार के बिहार विधान सभा के चुनाव में ये सब मसला पर भी बात होखे आ जनता उनहीं के वोट देवे जे बिहार में निजी क्षेत्र के निवेश ले आवे तब त कवनो बात बनी।\nफाँसी होखे जासूसी के सजा\nHum BhojpuriaOctober 9, 20201min4490\nचीन खातिर जासूसी के आरोप में गिरफ्तार वरिष्ठ पत्रकार राजीव शर्मा के गिरफ्तारी ये ज्वलंत बहस के जन्म दे देले बा कि का पत्रकार के कुछ भी करे के छूट मिलल बा? का ऊ लोग ये देश आ इहाँ के कानून से ऊपर बा? का अभिव्यक्ति के स्वतंत्रता के नाम पर सब कुछ कइल जायज बा? लोग इहो मांग कर रहल बा कि जे लोग चाहे कवनो भी पद पर काहे ना होखे यदि राष्ट्रीय हित के नुकसान पहुँचा रहल बा, ओकरा कठोरतम सजा मिलहीं के चाहीं।\nवास्तव में ई बेहद शर्मनाक स्थिति बा कि अपना देश में ही कुछ प्रतिष्ठित कहल जाए वाला लोग चीन खातिर जासूसी कर रहल बा। अइसन लोग में पत्रकार लोग भी शामिल बा। एह सिलसिला में स्वतंत्र पत्रकार राजीव शर्मा के ‘ऑफिशियल सीक्रेट एक्ट’ (ओएसएस) के तहत गिरफ्तारी आँख खोल देवे वाला बा। यतीश यादव अपना किताब रॉ: अ हिस्ट्री ऑफ इंडियाज कवर्ट ऑपरेशंस’ , जे कुछ दिन पहिलही आइल बा, में लिखले बाड़े – ई निर्विवाद तथ्य ह कि साइबर जासूसी के मामला में चीन दुनिया में सबसे सक्रिय देश ह। उ अपना जासूसी नेटवर्क के विस्तार करे खातिर ठीक ओही तरे ‘सॉफ्ट पॉवर’ के इस्तेमाल कर रहल बा जइसन कबो अमेरिका आ रूस कइले रहे। उ भारत के सांस्कृतिक आदान-प्रदान के ओट में जासूसी गतिविधि के बढ़ा रहल बा। एकरा खातिर उ शैक्षणिक संस्थान, विद्वान, कारोबारी, पेशेवर आ इहाँ तक कि पत्रकार के भी इस्तेमाल कर रहल बा। हद त ई हो रहल बा कि कुछ पत्रकार मीडिया से जुड़ल संस्थान के भी ई लागता कि पुलिस द्वारा राजीव शर्मा के गिरफ्तारी अन्यायपूर्ण बा।\nई लोग दिल्ली पुलिस के ही कसूरवार ठहरा रहल बा कि उनकर रिकॉर्ड ‘संदिग्ध’ बा। एही तरे कई वेबसाइट भी राजीव शर्मा के पक्ष में उतर आइल बा, जेकरा बारे में ई आम धारणा बा कि ऊ लोग “अभिव्यक्ति के स्वतंत्रता” के नाम पर कवनो भी हद तक चल जाला। जब ओ लोग के कुछ कहल जाला, त ऊ लोग आपन आवाज दबावे आ लोकतंत्र के हत्या के राग छेड़ देला। अइसन लोग के एगो शक्तिशाली गठजोड़ बा, जे खुद पर आँच आवत देख एक सुर में हल्ला मचावे लागेला, जबकि ये पत्रकार आ संस्थान सबके ई अच्छा से पता बा कि ओ लोग के बयान के भारत विरोधी ताकत ही भारत के खिलाफ प्रोपेगेंडा फइलावे में उपयोग करेला। एकर ढेरों उदाहरण मौजूद बा। राजीव शर्मा के मामला में भी ई बात एक बार फेर सामने आ गइल बा। भारत के घोर विरोध करे वाला तुर्की के एक वेबसाइट त बाकायदा राजीव शर्मा के पक्ष में आर्टिकल लिख के उनका के निर्दोष तक बता देले बा। उ वेबसाइट ये संदर्भ में ‘प्रेस क्लब ऑफ इंडिया’ के बयान के भी उद्धृत कइले बा।\nप्रेस क्लब ऑफ इंडिया पत्रकार कहल जाए वाला पियक्कड़न आ नशेड़ियन के अड्डा बन के रह गइल बा ई बतावल जरूरी नइखे। ई पूरा तरह से जग जाहिर बा। अब त केहू प्रतिष्ठित पत्रकार उहाँ दिखाई तक ना देला।\nराजीव शर्मा के बचावे खातिर ई प्रोपेगेंडा भी फइलावल शुरू कर देहल गइल बा कि उ राष्ट्रीय सुरक्षा सलाहकार अजीत डोभाल से जुड़ल रहलन। उनका से कई बार मिल चुकल बाड़े आ राष्ट्रीय सुरक्षा सलाहकार के रूप में डोभाल के नियुक्ति के जोरदार समर्थन भी कइले रहलन। का ई कवनो उचित तर्क बा कि केहू से मिल लेहला से, ओकर प्रशंसा कर देहला से कोई केहू के करीबी हो जाला? दरअसल ई सब मूल मुद्दा से लोग के ध्यान भटकावे के कोशिश ह। मामला के ट्विस्ट देवे के एक सुनियोजित चाल ह। खुफियागिरी करे वाला के त ई विशेष रूप से सिखावल जाला कि जवन भी तू कर रहल बाड़s ओकरा से ठीक उलटा दिखs।\nये देश के कुछ पत्रकार लोग के मानना बा कि पत्रकार भइला के नाते ऊ सारा नियम-कानून से ऊपर बा। ओ लोग पर कवनो प्रकार के कोई रोक ना होखे के चाहीं, चाहे ऊ लोग राष्ट्रीय सुरक्षा से खिलवाड़ ही काहे ना करे। अतीत में भी कई घटना अइसन भइल बा, जेमे जाने- अनजाने कवनो पत्रकार के वजह से सैन्य गतिविधि, संवेदनशील सुरक्षा संस्थानन के जानकारी आसानी से देश विरोधी ताकतन के मिल गइल। ओह लोग पर जब कार्रवाई के मांग उठल, त “अभिव्यक्ति के स्वतंत्रता” के हल्ला मचा देहल गइल। हमार त अमित भाई शाह से ई अनुरोध होई कि अइसन सब लोग पर भी सख्त निगरानी अउर गहन जाँच करे के जरूरत बा जे राष्ट्र विरोधी हरकत में लागल लोग के बचाव करे में लागल बा।\nलेकिन सबसे महत्वपूर्ण सवाल ई उठsता कि का पत्रकार देश के सुरक्षा से ऊपर बा? का उनका राष्ट्रीय सुरक्षा से खिलवाड़ करे के खुला छूट बा? राजीव शर्मा प्रकरण में कुछ लोग के प्रतिक्रिया से त अइसहीं लागsता कि ऊ लोग अइसहीं माने ला। लेकिन ओह लोग के मान्यता ही अंतिम सत्य त ना ह। अइसन पत्रकार लोग आपन विश्वसनीयता खो चुकल बा। देश के अधिकांश लोग एह लोग के बात पर भरोसा ना करे ला। राष्ट्रीय सुरक्षा के दांव पर लगावे वाला के खिलाफ कठोर कार्रवाई जरूरी बा। अइसन कार्रवाई जे आगे खातिर मिशाल बन जाय। अइसन लोग के अपराध दोहरा बा। देश के सुरक्षा के साथे खिलवाड़ आ लोग के भरोसा के हत्या। कई हलका से त अब ई भी आवाज आवे लागल बा कि अइसन लोग के फाँसी के सजा दे देवे के चाहीं।\nई सुन के मन वास्तव में बहुत उदास आ क्षुब्ध हो जाला कि हमरा सेना में ही कार्यरत कुछ देश के गद्दार महत्वपूर्ण सूचना देश के शत्रु सब के देत रहेला लोग।\nएक बात जान लीं कि सेना के तीनों अंगों में प्रत्येक संवेदनशील दस्तावेज के सुरक्षा के दृष्टि से अलग-अलग श्रेणी में रखल जाला। एमे गोपनीय, रहस्य, गुप्त और अति गुप्त के श्रेणी बा। ये सब के x के निशान से पहचानल जाला यानि एक x अगर गोपनीय बा त xxxx अति गोपनीय होई। सेना में सोशल मीडिया के इस्तेमाल खातिर एक सख्त नकारात्मक नीति बा। सेना के अधिकारी के सोशल मीडिया के इस्तेमाल के सीमित इजाजत त बा, लेकिन ऊ लोग सेना के वर्दी में आपन फोटो पेस्ट नइखे कर सकत। साथ ही उ कहाँ तैनात बा, ये संबंध में भी जानकारी साझा नइखे कर सकत। एकरा अलावा कोई भी अधिकारिक जानकारी, प्लान आ इहाँ तक कि कार्यालय के बुनियादी ढांचा के संबंध में भी कोई जानकारी नइखे दे सकत।\nहम 1970-71 में भारत-पाक युद्ध (बांग्लादेश आजादी के लड़ाई) के समय युद्ध संवाददाता के रूप में कार्यरत रहनी। ओह समय कोलकाता और ढाका में तथाकथित वामपंथी पत्रकारन के जवन गुट भारतीय सेना के बांग्लादेश जाए के विरोध करत रहे, अउर पाकिस्तान के समर्थन करत रहे, कुछ अइसहीं समझ लीं कि उनके मानसपुत्र ही आज भी चीन-पाकिस्तान के जासूसी कर रहल बा।\nसंसद के एह पर गंभीरता से विचार करे के चाहीं कि अइसन लोग खातिर कठोर से कठोर सजा के प्रावधान होखे। देश के सुरक्षा से बढ़के त कुछ भी नइखे। देश बा तभिये त हम सब बानी।\nभारत के रक्षा संबंधी तैयारी से संबंधित दस्तावेज बेचे वाला जयचंद के मौत के सजा होखे। इनके केस पर कोर्ट तुरंत अउर लगातार सुनवाई करके फैसला लेवे। ई केस कवनो भी हालत में लटके के ना चाहीं। अगर केहू पर आरोप सिद्ध होता त ओकर सजा सिर्फ फांसी ही होखे के चाहीं।


छठ महापरब: महिला के सम्मान और बिहारी संस्कृति के मान बढ़ाए वाला परब - AAPNA BIHAR\nछठ के ठेकुआ ई सनातन बिहार और न्यू इंडिया के बीच के एगो पुल हवे\nबिहार के ट्रेन खचाखच भराए लागल बा। केहु4महीना पहिले से टिकट बुक करा लेले बा त केहु टायलेट के लगे बैठ के जाए के तैयार बा, काहे से की पूरा देस में बेटा और बेटी लोग छठ में घरें जाए खातिर छुट्टी बचइलें बा।\nएगो बिहारी एक बार खातीर दीवाली के रोशनी छोड़ सकेला, इहां तक कि होली के रंग से दूर रह सकेला, लेकिन छठ नइखे छोड़ल जा सकत। छठी मइया वरदान के एगो उदार दाता हई।\nज्यादातर लोग जे घरें ना जा सकेला, ऊ जहां रहेला ओहीजा छठ धूमधाम से मनाएला। लेकिन छठपर्व में बिहार आके लागेला कि अभी भी समय 20 साल पीछे ही रुकल बा। छठ के3दिन के महापर्व में बिहार आपन असली रूप में लौटे ला. पढ़े-लिखे वाला और कमाएं वाला लोग गांवे आकर सुपली और दउरा उठाए लें।\nऐसे ई सच ह की बाकी राज्य में बिहारी होखल आसान बात ना ह। – बिहारी एगो ‘गरीब, अनपढ़’ राज्य से आवेला, जेकरा के ‘अपराध के आयातक’ भी मानल जाला, ओ लोग के बोले के ढंग,उच्चारण के मज़ाक उड़ाइल जाला, ओ लोग के इरादा पर संदेह कइल जाला। लेकिन छठ के एतना शक्ति और मान सम्मान बा की हर जाति, हर धर्म के लोग छठ बरती और छठी मईया के पांव पखारेला, आशीर्वाद लेला और छठ परसाद खातिर लंबा लाइन में लागल रहेला।\nहम बचपन में होश संभलला के साथे ही अपना घर और आस-पड़ोस में छठ परब होखत देखतानी। एगो समान रीति रिवाज़ के साथ ई त्यौहार के मनावल जात रहल बा। छठपरब के करे खातिर इच्छा शक्ति ज़रूरी बा काहे से की कम-से-कम संसाधन में ई परब सार्थक रूप से मनावल जा सकेला।\nवास्तव में छठ पूजा के बरती(व्रती) के 36 घंटे तक उपवास रहे के पडे़ला, बिना पानी के। घर के बाकी लोग पर अलग अलग काम के जिम्मा रहेला – केहू प्रसाद पकाई, केहू घाट (नदी के किनारे) सजाई जहां पूजा होखी, और केहु फल और गन्ना के व्यवस्था करी। एह तरह से पूरा समुदाय, महापरब के सफल बनाए खातिर जुट जाला।\nऐसे त बिहार में छठपरब के बेरा ज्यादा बदलाव नइखे आईल, लेकिन छत पर घाट सजाकर बरती लोग अरघ देवे लागल बा। खैर अभी तक दउरा के जगह ‘बास्केट’ नईखे लेले और केला के घौवद ही होला, ठेकुआ के ‘स्वीट बिस्किट’ ना कहाला, अंग्रेजी त छोड़ी हम आज तक छठ पूजा पर हिंदी गाना भी नईखीं सुन ले।\nआपन जड़, लोकभाषा से जुड़ल रहे के संदेश ई परब में गहराई से देखे के मिलेला। मौसम के हिसाब से उपलब्ध अइसन कौनो फल नईखें जौन ई पर्व के हिस्सा न बनें। का ई पर्व से प्यार करे खातिर ऐतना वजह काफी नईखे?\nएकरा साथ ही छठ महापरब खातिर सम्मान और प्यार के एगो सबसे महत्वपूर्ण और सबसे अहम वजह एगो और बा। हमनी के समाज सदियों से पुरुष प्रधान रहल बा और मरद के ही वर्चस्व समाज के हर फैसला में काम करेला। सादी-बियाह या घर में खाए के का बनी, ई सब निर्णय घर के मरद ही करेला। ई सब आजों भी हमनी के समाज में कायम बा।\nई सबके बीच छठ परब अपना आप में एगो पवित्र परब बा। और देश के दुगों राज्य में ई परब के सबसे ज़्यादा मेहरारु लोग ही करेली। हमनी के समाज के मरद ई परब के तैयारी में बड़ा ज़ोर-शोर से साफ सफाई के साथ बाकी ज़रूरी काम करेला लोग। मतलब ई परब के बेरा पूरा समानता के भाव होला। और ई परब के वक्त मेहरारू सबन के सम्मान ए हीं समाज के मरद के नज़र में सूर्यदेवता से भी ज़्यादा पवित्र होला।\nअब बात करे के हिन्दू धर्म के ‘मनुस्मृति’ के, जीन कहेलेन की, “असत्य जिस तरह अपवित्र है, उसी भांति स्त्रियां भी अपवित्र हैं”। यानि पढ़े के, पढ़ाऐ के, वेद-मंत्र बोले के या उपनयन के स्त्री सब के अधिकार नईखें। मतलब साफ बा कि स्त्री अपवित्र हयी और अपवित्र होखे के साथ शूद्र भी हयी। ओहीजा हमनी के गोस्वामी तुलसी दास भी आपन एगो श्लोक में कहेलेन की ढोर, गंवार, शूद्र और नारी, ई सब ताड़न अधिकारी बा, यानी नारी के ढोर के तरह मार सकेला लोग।\nअब ई सब चीज़न के मूल्यांकन के बाद अगर हमनी के वास्तव में मानव बानीसन त हमनी के ई महसूस करे के चाही कि हमनी के छठ परब के बहाने ही सही पर महिला लोगन के जौन सम्मान देवेनी सन, ऊ सम्मान के दौरान जौन शांति और आत्मीयता महसूस होला ऊ शायद जीवन में पहली बार होला।\nऐसे देखल जाए त हमानी के समाज ई परब के दौरान पूरा शांति और विधि व्यवस्था के साथ पूरा कार्यक्रम में सब महिला के सम्मान देते हुए भाग लेला। आपन लोक आस्था के पूरा करे खातिर कौवनो कसर ना छोड़ेला लोग।\nई तीन दिन के परब के बाद वापस आपन ट्रेन पकड़कर, बहुत सारा ठेकुआ लेकर बिहारी फेर से न्यू इंडिया के हिस्सा हो जाला। ठेकुआ ई सनातन बिहार और न्यू इंडिया के बीच के एगो पुल हवे।\nजय छठी मइया!\n– शिल्पा कुंवर (लेखिका दिल्ली विश्वविद्यालय में पत्रकारिता की छात्रा है.)\n#Bihar#Mahaparv chhath#छठ पूजा#महापर्व छठ


पप्पू बनि के जीयल आसान ना होखे : बतंगड़ – 99 – Anjoria\nAugust 18, 2018 Editor बतकुच्चन, सतमेझरा 0\nपप्पू बनि के जीयल आसान ना होखे. ओकरा खातिर बहुते तेज दिमाग राखे के होला. अइसन अइसन बाति सोचे-कहे के पड़ेला जे दोसर केहू सपनो में ना सोच सके. बाकिर पप्पू के दुर्भाग्य कि ऊ इटालियन महतारी का पेट से बाकिर हिन्दुस्तान में जनमल. ओह घरी के कहो ओकरा कई बरीस बाद ले ओकर महतारी इटली के नागरिक बनल रह गइल रही. ऊ त जब राजीव गाँधी के राजनीति में अइला का बाद जरूरी हो गइल तब जा के हिन्दुस्तान के नागरिकता लिहली. इटली के नागरिकता शायद आजु ले नइखी छोड़ले. कहे वाला त इहो कहेलें कि राहुल आ प्रियंको इटलिए के नागरिक ह लोग. इटली में दू गो नागरिकता रखला से कवनो फरक ना पड़े बाकिर हिन्दुस्तान के नियम कायदा एकर मनाही करेले. बाकिर बिलाई का गरदन में घंटी लटकावे के बेंवत केकरा लगे बा. मोदिओ जइसन आदमी चार बरीस में एह लोग के कुछ ना उखाड़ पवलें. ऊ त धन कहीं कि स्वामी जइसन आदमी इनका पीछे अस लागल बा कि एह लोग के चैन से जिए नइखे देत. महतारी बेटा धोखाधड़ी का मामिला में जमानत पर छूटल बा लोग आ कब ई जमानत रद हो जाई कहल ना जा सके. अलग बाति बा कि एगो फोन क के सुप्रीम कोर्ट से जमानत दिआवे के ताकत उनुका गोल का लगे आजुओ मौजूद बा.\nखैर हम जहाँ से शुरु कइले रहीं ओहिजे लवटल जाव. सचहूं पप्पू बनि के जीयल आसान ना होखे. ओकरा खातिर अइसन अइसन दरबारी पीडी (पप्पू के पोसुआ कुकुर के नाम, जवन भक्त लोग उनुका सगरी कार्यकर्तन के धर दिहले बाड़ें) होखल चाहीं जे दिन में हूजूर के राति बुझाव त ऊ लोग जोन्ही ले देखे लागे. ऊ गुजरात में मन्दिरे मन्दिर मूड़ी टेके लागसु त पीडी लोग उनुका के जनेऊधारी बरहमन बतावे लागसु. हिन्दू रीति रिवाजन के जानकारी होखीत तब नू जानीत लोग कि जनेऊ खातिर यज्ञोपवीत संस्कार करावे के पड़ेला आ पप्पू के कबो यज्ञोपवीत संस्कार होखला के जानकारी गूगलो बाबा का लगे नइखे. आ गुजरात चुनाव बीतला का बाद फेरु उनुका के जनेऊधारी बरहमन का रुप में देखे के मौका नइखे मिलल केहू के. सावन बीते पर बा बाकिर एको बेर उनुका के शिव आराधना करत नइखे देखल गइल.\nआ पप्पू का लगे विज्ञान, भूगोल, इतिहास के जवन जवन जानकारी बा तवन कवनो वैज्ञानिक, भूगोलविद्, आ इतिहासकार का लगे ना भेंटाई. आलू से सोना निकाले, भेल के मोबाइल खरीदे, इस्केप भेलोसिटि ऑफ जुपिटर, गरीबी के मानसिक अवधारणा बतावे के हिम्मत नीमन नीमन जानकार ना कर पइहें.\nअगर जे पप्पू के महतारी उनुका के उनुका सुभाव वाला काम करे दिहले रहती त पप्पू के जोड़ के कॉमेडियन भर दुनिया में ना भेंटाइत. कवनो सभा, कवनो महफिल में पप्पू समाँ बान्ह देतें आ लोग के हँसत हँसत पेटबथी होखे लागीत. मजाके मजाक में पप्पू कई बेर नावक के तीरो चला देलें अपने गोल का बारे में ऊ एक बेर कह दिहलें रहलें कि इहो कमाल के गोल ह. हिन्दुस्तान के सबले बड़का गोल होखला का बादो एकरा लगो कवनो नियम तरीका नइखे. हर दू मिनट पर एगो नियम बना लीहल जाला आ अगिले मिनट ओकरा के कबाड़ में फेंकियो दिआला.\nआ चलत चलत आखिर में उनुकर एगो भासन सुनवले जात बानी. एह भासन में ऊ आपन मनसा जगजाहिर क दिहले रहलें बाकिर उनुकर महतारी सुनबे ना करसु अपना बेटा के मनसा. जब राहुत कहलें रहलें कि उनुका गोल के कार्यकर्ता अब कहेलें कि बड़ा मजा आवत बा, अइसन मजा पहिले कबो ना मिलल रहुवे. कहलन कि उहो इहे चाहत बाड़न कि एह लोग के हमेशा मजा दिआवत रहसु आ इहे मजा हर हिन्दुस्तानिओ के दीहल चाहत बाड़न.\nपप्पू का लगे अपना महतारिओ के इलाज बा. ऊ राजनीति से हटे ना दीहें आ पप्पू अइसन हाल बना दी अपना गोल के कि ऊ राजनीति करहीं जोग ना रहि जाई. आ एही ले ऊ ताबड़तोड़ हर चुनाव, हर बहस हारे के मन बना लिहले बाड़न. भगवान इनका के लमहर उमिर देसु कि ई कांग्रेस के बिलवा देबे के गाँधी बाबा के सपना एक दिन पूरा करा देसु. भलहीं एकरा ला इनका भोर में चार बजे राते के काहे ना जागे के पड़े.\nपप्पू बनि के जीयल आसान ना होखे


मोतिहारी में बलात्कार का बाद नाराज लोग के बवाल – टटका खबर\nकुछ दिन पहिले अन्हार में दिशा मैदान करे गइल 21 बरीस के एगो लड़िकी के गाँवे के दू गो बदमाश ध लीहले सँ आ ओकरा संगे मीसामासी कइले सँ. एगो मीसे त दोसरका मोबाइल से वीडियो बनावे. अगिला दिने लड़िकी थाना में शिकायत क दिहलसि त बुध का रात बदमाशन के परिवार के चार जने मिल के ओकर रेप क दीहलें. निर्दयता अइसन कि बतावल मुश्किल. ओकरा भीतर पिस्टल के नाल आ डंडा ले घुसवले सँ आ ओकरा के लंगटे हाल में रामगढ़वा थाना इलाका में फेंकल पावल गइल अगिला दिने.\nलड़िकी के हालत खराब बा आ मोतिहारी सदर अस्पताल में ओकर इलाज चलत बा. बलात्कारी फरार हो गइल बाड़े सँ.\nअइसने एगो अउर घटना में पिपरा थाना इलाका में 10 बरीस के नाबालिग संगे दू गो बदमाश रेप कइले सँ. लड़िकी के हालत खराब भइला प पटना अस्पताल भेजल गइल जहाँ ओकर आपरेशन करे के पड़ल बा. एकरो हालत खराब बा बाकिर दुनू कुकर्मी धरा गइल बाड़न सँ.\nएह घटना प नाराजगी देखावत लोग आजु बवाल कइल आ लड़िकी के गरीब परिवार ला सहायता के माँग कइल जेहसे ओकर इलाज करवा सके गरीब परिवार.


भोजपुरी फिल्म के शूटिंग बैंकाक में – Anjoria\nOct 13, 2010 निरहुआ, पाखी हेगडे\nभोजपुरी सिनेमा के किंग स्टार दिनेश लाल यादव निरहुआ आ हॉटगर्ल पाखी हेगडे आजुकाल्ह एगो भोजपुरी फिल्म आखिरी रास्ता शूटिंग का सिलसिला में बैंकाक गइल बा लोग. श्री प्रियंका पिक्चर्स का बैनर में बनत एह फिल्म के दस दिन के शूटिंग बैंकाक के खूबसूरत लोकेशन पर करावल जा रहल बा. मारीशस आ लन्दन का बाद पहिला बेर कवनो भोजपुरी फिल्म के शूटिंग बैंकाक में हो रहल बा.\nआखिरी रास्ता के निर्माता के॰एस॰साईंबाबा आ लेखक निर्देशक जी॰सुब्बाराव हउवें. बैंकाक रवाना होखत घरी निरहुआ पाखी के कहना रहे कि भोजपुरी सिनेमा के बाजार पूरा दुनिया में पसरावे का कोशिश में ऊ लोग लागल बा. बतावे लायक बाति इहो बा कि निरहुआ पाखी के जोड़ी सात देश में कई गो स्टेज शो कर चुकल बा.